Uthmaniyah Menyelamatkan Jack Sparrow

Siapa yang tak pernah menonton Pirates of Carribean? Rata rata dari kita mungkin pernah menonton filem Amerika yang berlatar belakangkan kehidupan l4nun di perairan Carribean.

Ditambah pula dengan watak Kapten Jack Sparrow yang sentiasa kecoh dan bersahaja, malah gaya Jack Sparrow boleh didapati di sesetengah kedai gunting atau salon.

Tapi tahukah kita bahawa Jack Sparrow ini wujud dalam lipatan sejarah yang tersembunyi? Sosok watak ini muncul ketika kurun ke-16 hingga ke-17 di mana kerajaan Turki Uthmaniyah mencapai puncaknya.

Mari kita berkenalan secara ringkas dengan watak ini:

1. Nama asalnya adalah Jack Ward yang berasal dari Faversham, Kent di England. Dia dilahirkan pada tahun 1553.

2. Jack Ward telah bekerja sebagai nelayan kampung dan mula berjinak jinak dengan dunia l4nun kerana Faversham ketika itu adalah lubuk para l4nun.

3. Jadi dia memilih untuk berlayar dan tinggalkan kampung halaman untuk menjadi pelayar dan kerana minatnya dalam dunia pelayaran.

4. Tak lama kemudian, dia mendapat pekerjaan yang tetap sebagai jurumudi berlesen bagi Ratu England ketika itu

5. Jack Ward kemudian mengambil keputusan untuk pulang semula ke kampung halamannya di Faversham atas sebab desakan tugas yang diberikan oleh Raja ketika itu.

6. Disebabkan ini, dia mengambil keputusan untuk tinggalkan kerja bersama Raja dan mengambil jalan belakang dengan menyertai rakan rakannya untuk jadi l4nun.

7. Namanya meningkat naik disebabkan oleh kepakaran dalam bidang nautika (lautan). Dia dikenali sebagai Jack Birdy. Ketika ini ramai l4nun yang sudah mula gerun mendengar namanya.

8. Para pedagang sangat takut dengan Jack Birdy kerana Jack Birdy hanya akan mer0mpak pedagang yang dikira pada waktu itu penuh harta tapi tiada jiwa. Boleh dikatakan Jack Birdy adalah l4nun yang berprinsip.

9. Jack Birdy mula mengadakan rancangan untuk menggunakan pusat perairan di Tunisia yang dimiliki oleh Turki Uthmaniyah ketika itu.

10. Pelabuhan di Tunisia digunakan untuk lebih mudah menangkap kapal dagang mewah yang berdagang ke England dan kawasan sekitar perairan laut Mediterranean.

11. Selepas dari misi ini, Jack Ward mohon maaf pada Raja James I tetapi tidak diperkenankan. Disebabkan inilah dia pulang kembali ke Tunisia dengan rasa hampa.

12. Gabenor Algeria di bawah Turki Uthmaniyah telah menawarkan perlindungan kepada Kapten Jack Birdy di Tunisia.

13. Jack Birdy telah memeluk Islam bersama kesemua anak kapalnya dan dia dikenali sebagai Yusuf Reis.

14. Tugas utamanya adalah untuk menyelamatkan Islam dan Yahudi yang telah dihalau secara paksa dari Andalusia

15. Disebabkan Jack obses dengan burung ketika di Tunisia, orang sana memanggil dia dengan nama Jack ‘Asfur’ yang bermakna ‘Sparrow’ dalam bahasa Arab

16. Pada 1612, seorang pengarah teater iaitu Robert Daborne telah membuat suatu teater bertajuk Christian Turn’d Turk yang dikatakan kisah Jack Sparrow memeluk Islam.

Jadi ini sedikit sebanyak kisah berkenaan panglima laut Turki Uthamaniyah yang bernama Kapten Jack Ashfur ataupon Jack Sparrow.

Jadi lepas ni setiap kali tengok Pirates of Carribean, ingatlah Kapten Yusuf Sparrow.

Wallahu a’lam.

HAIKAL ZULKEFLI
Yang masih mengkaji sejarah dunia

RUJUKAN:

1 How the Ottoman Caliphate saved Jack Sparrow?
.https://www.youtube.com/watch?v=mFmvshDxPuw

3.Halil Inalcik, (1993), The Ottoman Empire, Cambridge University Press.

4. Douglas A. Howard, (2017), A History of Ottoman Empire, Cambridge University Press.


Betul Ke FaceApp Yang Buat Muka Tua Tu Agenda Russia?

Sementara FaceApp tengah trending, orang berlumba-lumba nak jadi tua, dah ada ahli politik dan media di US pesan berhati-hati guna FaceApp sebab ia “ciptaan Russia”.

Yang berbunyi ni kebanyakan dari parti Democrat. Diorang ni pantang dengar Russia. Sepertimana orang kita memandang Yahudi, begitulah cara diorang memandang Russia.

Sebab tu diorang bengang dengan Donald Trump. Diorang syak Russia dan China tengah melancarkan “cyber warfare” terhadap US. Dan disebabkan serangan siber Russia, Trump dapat memenangi pilihanraya tahun 2016. Diorang syak Trump ni puppet Putin sebab Trump ni baik semacam je dengan Putin.

Jadi, bila diorang tengok FaceApp ni penciptanya orang Russia bernama Yaroslav Goncharov, terus diorang meloncat dan suruh FaceApp disiasat.

Sebagai respon, Goncharov kata kompeni dia pakai perkhidmatan “cloud” Amazon Web Services dan Google Cloud untuk menyimpan data. Dua-dua syarikat US, jadi tak timbul isu data FaceApp boleh diakses oleh kerajaan Russia.

Lagi pun, buat apa Putin nak simpan gambar-gambar muka tua orang?

Democrat mendakwa gambar-gambar tu boleh dipakai untuk menghasilkan video “deep fake” untuk mengelirukan orang ramai. Setiap kedutan dan bintik kat muka korang tu boleh dijadikan sebagai “data” untuk memperhalusi teknologi Russia dalam serangan siber terhadap US.

Lagi pun, setiap kali kita pakai apa-apa applikasi (apps), kita membenarkan pemilik apps untuk mencapai data peribadi FB kita. Manalah kita tahu apa yang Russia nak buat dengan data kita. Tapi “big data” ialah sesuatu yang sangat berguna bagi mana-mana kerajaan untuk memahami demografi atau aspek-aspek kritikal tentang sebuah negara termasuk US. Itu mengancam keselamatan negara US dan sekutu.

Sebab tu Mark Zuckeberg dipanggil untuk buat testimoni depan Kongres US pada April 2018, untuk menjelaskan sejauhmana Russia memanfaatkan FB untuk “bercampur tangan” dalam pilihanraya. Tapi setakat ini, siasatan Mueller tak menunjukkan ada komplot antara Putin dan Trump seperti yang didakwakan.

Walaupun wacana keselamatan siber sekarang (termasuk kes ini) banyak bertumpu kepada keselamatan negara (national security) bukan keselamatan peribadi (personal security), kita kena sedar tentang potensi apps yang melibatkan “facial recognition”, yang mengancam keselamatan peribadi.

Di China, kerajaan sedang bereksperimen dengan drone yang boleh memantau orang ramai dari atas. Keupayaan facial recognition yang ada pada drone membolehkan autoriti “match” orang yang disasar dengan “profile” individu. Tambahan dengan galakan kerajaan ke arah transaksi “cashless”, lagilah kerajaan boleh “trace” segala gerak geri orang yang disasar. Kau pergi mana, beli apa, malah tengah korek hidung pun kerajaan tau.

Benda ni ada baik dan buruknya. Yang baiknya, kegiatan terorisme mudah dibanteras. Belum sempat teroris nak buat apa-apa serangan, suspek dah kena tahan. Sebab tu sangat jarang nak dengar kes-kes terrorist attack kat China.

Yang buruknya, tiada privacy. Kau umpama hidup di bawah pengawasan “Big Brother” seperti dalam novel “1984” George Orwell. Bila kau tak ada rahsia, maka kau tak ada kebebasan. Kebebasan dalam konteks liberalisme moden wujud melalui perbezaan ruang awam (public sphere) dan ruang peribadi (private sphere). Apabila apa yang kau sembang dengan kawan (private sphere) pun dilaporkan kepada autoriti, itu yang membawa kepada fenomena pemerintahan totalitarian.

Tapi since FaceApp dah jelaskan diorang tak buat benda-benda jahat berkomplot dengan kerajaan Russia, jadi chill je lah, kan? Kalau iye pun data kita terlepas ke kerajaan Russia, perlawanan US-Russia ni tak kaitan dengan kita kan? Biarlah ejen Russia tu nak menatap gambar kita dan menganalisa data kita. Chillax.

Kalau takut, maka kurangkanlah pededahan di media sosial dan ruang siber. Selfie tu sekali sekala kongsi ramai-ramai tak per lah. Ni bukan, makan pagi selfie, tengahari selfie, makan malam selfie, atas katil bawah katil pun selfie. Rimas tau.


Sebuah Kisah Klasik Untuk Masa Depan!

Peperangan hanya dimenangi oleh pihak yang mampu bertahan paling lama dengan kepelbagaian taktik dan teknik, dan ia tidak semestinya dimenangi oleh pihak yang lebih kuat. Kuat tidak semestinya tahan lama, namun tahan lama sudah pasti ia kuat menahan dan mengheret pihak lawan ke dimensi yang kritikal seterusnya memaksa lawan tersebut menyerah kalah atau dikalahkan. Di dalam sebuah peperangan, sudah pasti wujud pertempuran demi pertempuran. Boleh diandaikan pada masa kini pertempuran itu berlaku sama ada di alam maya mahupun secara realiti. Secara umumnya, kita mudah mengukur betapa memenangi pertempuran di alam maya ertinya sudah menang peperangan, namun harus diingat betapa pertempuran terakhir terletak kepada pertempuran bersemuka dan fizikal kerana kubu lazimnya terbentuk dalam dimensi fizikal dan bersifat “wujud”.

Tidak sukar memahami penulisan ini kerana ia hanya memfokuskan persoalan akan makna perperangan, keazaman politik dan keselamatan dalam konteks falsafah politik yang mudah. Politik adalah wadah untuk mendapatkan, meningkatkan dan mengekalkan kuasa. Oleh kerana itu, kata asas bagi politik adalah poli (kepelbagaian) dan tik (taktik) yakni kepelbagaian taktik bagi mendapatkan, meningkatkan dan mengekalkan kuasa. Dengan erti kata lain politik didasari oleh persoalan kuasa. Hans Morgenthau melihat kuasa sebagai perhubungan di antara dua aktor dalam mana aktor A mempunyai kemampuan untuk mengawal pemikiran dan tindakan-tindakan aktor B. Oleh itu menurut beliau, kuasa boleh menjadi apa saja yang akan membentuk dan mengekalkan kawalan manusia ke atas manusia lain, daripada keganasan berbentuk fizikal kepada hubungan – hubungan psikologikal melalui mana satu minda mengawal minda yang lain. Ringkasnya kuasa merujuk kepada kekuatan sedia ada, kapabiliti-kapabiliti relatif dan cara-cara sebuah .negara cuba untuk mengawal tingkahlaku sebuah negara yang lain. Kuasa juga adalah –multifaceted, sumber politik yang berterusan, berubah-ubah dan jumlah pelbagai elemen-elemen yang membolehkan kepentingan-kepentingan sebuah negara mengatasi kepentingan-kepentingan sebuah negara yang lain.

Homer meriwayatkan sebuah kisah yang amat klasik di dalam karya agungnya, Iliad dan juga Oddyssey sebelum bermulanya tahun masihi dahulu, Troy telah ditawan dengan mudah oleh tentera Yunani dengan menggunakan strategi yang menampakkan kekalahan, perpecahan dan ketirisan di dalam barisan tentera elit Yunani yang diketuai oleh Achilles. Taktik yang digunakan oleh Yunani adalah lari dan berundur dari medan pertempuran apabila pertempuran tersebut menemui jalan buntu dengan meninggalkan pelbagai senjata, barangan berharga dan juga sebuah kuda kayu yang digelar Kuda Trojan (Trojan Horse). Berdasarkan karya Homer, Yunani (Sparta) terkenal dengan barisan tenteranya yang amat mantap, tidak pernah tewas dan begitu terlatih dalam ilmu peperangan, masakan mereka mahu lari dari medan pertempuran dengan sebegitu mudah?  Namun inilah yang dicatatkan oleh sejarah.

Tentera Troy segera memeriksa medan pertempuran dengan teliti dan mendapati bahawa kesemua tentera elit Yunani telah melarikan diri dan berundur. Yang tinggal hanya mayat mayat tentera Yunani yang terbunuh bersama harta benda mereka yang dibawa bersama ketika pertempuran. Gegak gempita seluruh buana dengan sorak sorai tentera Troy tatkala mereka beranggapan bahawa mereka telah mencatat kejayaan gemilang di dalam pertempuran tersebut. Sekonyong-konyong segala harta, senjata-senjata dan tidak ketinggalan Kuda Trojan diarak memasuki kota gadang Troy dan dipertontonkan “kejayaan” menewaskan tentera Yunani kepada rakyat jelata yang berada di dalam Kota Troy tersebut. Maka bertemasyalah seluruh rakyat Troy dengan “kejayaan” tersebut, tidak kurang ada yang mendabik dada mengatakan bahawa Troy adalah sebuah kerajaan terhebat di pesisir laut Aegean dan tidak akan musnah kerana berjaya menewaskan seteru tradisi dan utamanya. Temasya itu diraikan dengan penuh gilang-gemilang seolah-olah tidak sesekali menjangkakan bahawa bahaya telah berada di dalam kota mereka yang sekian lama dipertahankan dari jatuh ke tangan musuh.

Ketika dinihari, setelah kota yang tadinya bersemarak dengan temasya meraikan kejayaan “menewaskan” tentera Yunani telah lengang, satu persatu kepingan kayu yang membentuk binaan Kuda Trojan tertanggal dengan tidak semena-mena. Rupanya berpuluh-puluh tentera elit Yunani bersembunyi di dalam binaan Kuda kayu tersebut sebagai satu taktik atau muslihat untuk memasuki kota Troy dan seterusnya merobek pertahanan kota Troy dari dalam. Beberapa orang tentera Yunani membuka pintu utama kota Troy bagi memberi laluan kepada tentera Yunani (yang pada awalnya dikatakan berundur) yang telah bersiap siaga di luar pintu kota untuk masuk menyerang kota Troy. Manakala Achilles, seorang panglima Yunani dalam pertempuran tersebut yang telah bersara kerana merajuk pada awalnya namun turun semula berperang membunuh beberapa pahlawan kanan Troy.

Akhirnya, jatuhlah Troy ke tangan tentera Yunani namun panglimanya Achilles terbunuh dalam pertempuran tersebut. Walaupun beliau terbunuh, Yunani telah memenangi peperangan tersebut setelah beberapa pertempuran awal berlangsung di antara kedua belah pihak. Hasil kemenangan Yunani adalah kerana strategi “Kuda Trojan” yang telah diarak sendiri oleh tentera Troy ke dalam kota mereka. Sebelum berlangsungnya pertempuran terakhir tersebut, Achilles ada mengatakan bahawa tiada apa yang beliau ingin buktikan setelah menewaskan panglima utama Troy, Hactor dalam pertempuran satu lawan satu, sekalipun dirinya dicemuh oleh sang kekasih mahupun mungkin terbunuh, yang penting baginya Yunani menang dan terus menang! Kekallah Yunani sebagai sebuah kuasa yang tidak tercabar sehingga sistem negara kota berubah kepada sistem empayar. Manakala rakyat Troy yang telah lari menyelamatkan diri terus terusan mengutuk kebebalan tentera dan panglimanya yang mengantikan Hactor. Ironinya, Hactor telah berjuang bermati-matian, namun keluarganya sendiri yang membiarkan Kuda Trojan diarak ke dalam kota gadang Troy!

Apa yang boleh diteladani melalui kisah ini bukan persoalan siapa benar dan siapa salah, namun siapa hebat dan siapa lemah dalam ilmu dan strategi peperangan. Yunani memperoleh kemenangan kerana mereka pintar dalam penggunaan taktik berperang, manakala Troy pula begitu gelojoh dengan keinginan mencapai kuasa dan kemenangan. Para kesatria Yunani pula memainkan peranan yang cukup baik dalam menjadikan “drama kekalahan” Yunani seakan begitu realistik sehingga menyebabkan tentera Troy yang gelojoh dalam meraikan kemenangan benar-benar terkepung di dalam taktik dan strategi hebat tentera Yunani.

Ribuan tahun kisah ini terakam abadi di dalam karya Iliad dan Odyssey dan akhirnya ia difilemkan oleh Hollywood. Sebagai pemerhati sejarah, terdapat perbandingan antara pihak Troy dan Yunani dalam konteks kepintaran strategi dan keselamatan. Tentera elit Yunani mempunyai tradisinya yang cemerlang, terlatih dalam perjuangan, telah diuji dan juga terbukti, hebat dalam melaksanakan visi dan misi serta tidak teragak-agak untuk berjuang demi menjaga kepentingan nasionalnya dari diganggu-gugat oleh musuh. Manakala bagi pihak yang bertahan seperti Troy, bukan suatu perkara yang mudah mempertahankan negara kota mereka dari diserang, apatah lagi pihak yang menyerang mereka itu dipimpin oleh Achilles! Benar, pertahanan yang paling ampuh adalah menyerang!

Kerana itu dapat kita fahami mengapa Amerika Syarikat membina ribuan pangkalan tenteranya di luar semata-mata sebagai penampan sekiranya mereka diserang. Ia tidak termasuk dengan negara-negara proksinya yang bertindak juga sebagai negara penampan. Oleh hal demikian, Amerika Syarikat masih kekal unggul sebagai kuasa ketenteraan utama dunia kerana mereka menggunakan taktik ini dalam mengukuhkan cengkaman dan pengaruhnya di dalam struktur antarabangsa. Strategi “Kuda Trojan” digunakan oleh Amerika Syarikat melalui pergantungan ekonomi negara-negara kecil terhadap mereka. Mereka menawarkan pelbagai pelan bantuan atau pinjaman seperti Marshall Plan atau Pakatan Amerika Syarikat-Jepun tanpa dipaksa, namun negara-negara tersebut sendiri telah terperangkap dengan janji bulan bintang Amerika Syarikat sehingga akhirnya segala rancangan Amerika Syarikat dalam menjadikan kebergantungan negara-negara terbabit kepada mereka menjadi kenyataan!

Oleh itu, menginsafi sejarah peperangan antara Troy dan Yunani dan peristiwa Kuda Trojannya, Malaysia harus berhati-hati dalam menjalankan dasar diplomatiknya dan jangan mudah terpedaya dengan taktik dan strategi kuasa lain yang mahu menguasai negara ini atas nama demokrasi dan kesejahteraan ekonomi. Dasar-dasar Malaysia di peringkat antarabangsa sewajibnya mengutamakan kepentingan nasionalnya yang berpaksikan kedaulatan Malaysia sebagai sebuah negara yang bebas merdeka. Cabaran Malaysia dalam mendepani dekad baharu tidak lagi berbentuk cabaran tradisional iaitu ketenteraan namun ia lebih kepada cabaran nilai luar yang hadir dalam pelbagai bentuk seperti hiburan, demokrasi, hak asasi manusia, sukan dan sebagainya yang sekiranya tidak ditapis, ia boleh menghakis keutuhan masyarakat Malaysia yang mempunyai nilai tersendiri. Inilah “Kuda Trojan” kuasa asing bagi meruntuhkan sesebuah negara dari dalam. Sebuah kisah klasik untuk masa depan, Secebis kisah buat renungan!

Artikel ini dikirimkan untuk The Patriots oleh Mohd Hisyamuddin Bin Hj Basabah.


Teori-Teori Konspirasi Yang Menyelubungi Titanic

Semua sedia maklum tragedi RMS Titanic merupakan tragedi maritim paling terkenal dalam sejarah dunia. Semasa dalam pelayaran menuju ke New York, kapal tersebut berlanggar dengan aisberg di luar pesisir perairan Newfoundland yang mengakibatkan kerosakan teruk kepada badan kapal pada tengah malam 15 April 1912. 1,500 orang terbunuh dan ini memaksa kepada perubahan amalan keselamatan maritim. Tragedi ini juga sudah diadaptasi dalam bentuk buku, siri televisyen dan filem. Dan ini turut mewujudkan beberapa teori konspirasi berkenaan tragedi kapal malang itu.

1. ‘TIADA POPE’

Kapal RMS Titanic dibina oleh syarikat Harland dan Wolff di limbungan mereka di Belfast. Satu teori berkenaan ini ialah apabila pekerja-pekerja Katolik enggan meneruskan pembinaan selepas menemui nombor badan kapal iaitu 3909 04 didedahkan. Nampak biasa tetapi jika anda terbalikkan semua nombor tersebut, ia berubah menjadi pesanan No Pope (Tiada Pope). Ramai melihat mesej ini sebagai bantahan kepada Paus Pius X yang merupakan ketua gereja Katolik ketika itu. Mesej ini mendorong ramai pekerja Katolik enggan bekerja dan syarikat memberi jaminan bahawa ia satu kebetulan, bukannya sesuatu yang disengajakan.

Tetapi ada satu masalah berkenaan teori ini. Pertama, Harland dan Wolff memberi nombor limbungan 401 kepada Titanic dan bukan 3909 04. Nombor yang dikatakan itu sebenarnya hanya rekaan semata-mata. Kedua, semua tenaga kerja Harland dan Wolff berfahaman Protestan dan bukan Katolik, sekaligus mereka tidaklah memberi reaksi radikal sehingga enggan bekerja hanya kerana melihat 3909 04. Ini kerana hampir 30 tahun sebelumnya, kelompok pekerja Protestan menyerang pekerja-pekerja Katolik sehingga memaksa mereka meninggalkan syarikat tersebut. Dan menjelang abad ke-20, Harland dan Wolff mempunyai reputasi mengambil pekerja yang berfahaman Protestan saja.

2. SUMPAHAN MUMIA

Kita semua meminati cerita mumia dalam filem seperti siri filem The Mummy dan filem pengenalan Dark Universe, The Mummy yang menampilkan Tom Cruise dan Russell Crowe. Dan kisah ini boleh diletakkan sebaris dengan kisah-kisah di atas untuk satu sebab: menarik tetapi bersifat fiksyen semata-mata. Menurut beberapa teori konspirasi, Titanic dikatakan karam kerana membawa sebuah mumia milik seorang pengumpul Amerika selepas dibeli dari sebuah muzium. Mumia tersebut dikatakan membawa sumpahan yang membawa kecelakaan kepada sesiapa yang mengambil dan memilikinya, ini termasuk pengumpul yang dikatakan mengambil mumia tersebut. Macam babak awal kedua-dua filem The Mummy bila dengar, kan?

Hakikatnya berdasarkan maklumat kargo Titanic, tiada sebarang mumia dalam senarai kargo mereka. Malah nama Helena Blavatsky yang dijadikan sumber kepada sumpahan ini juga tidak sahih kerana Blavatsky mati pada 1891 sementara Titanic berlayar untuk pelayaran pertama dan terakhirnya pada 1912. Lepas itu, lihat pula nama mumia yang diberi nama Puteri Amun-Ra. Bagi yang mengkaji sejarah Mesir Purba, Amun-Ra sebenarnya merujuk kepada dewa paling berkuasa yang dipuja masyarakat ketika itu. Dan jika ada mengatakan mumia berkenaan sudah tiada, itu sebenarnya merujuk kepada mumia dalam koleksi pameran Mesir Purba Muzium British di London. Sehingga ke hari ini, mumia tersebut masih ada di tempatnya dan tidak pernah dialihkan.

Jadi siapa yang mencetuskan cerita mengarut ini? Anda perlu beri kredit kepada dua individu ini iaitu William Stead dan Douglas Murray. Mereka berdua ini membuat satu cerita tentang satu mumia yang dibawa ke England membawa sumpahan di mana ia memusnahkan barang-barang yang mudah pecah walau di mana saja ia diletakkan. Hakikatnya, ia hanya satu gurauan untuk menakutkan kenalan mereka itu. Kemudian selepas melawat Muzium British, mereka melihat penutup keranda Paderi Ra dan menambah satu lagi elemen: roh mumia tersebut amat terganggu dan semangatnya menghantui dunia ketika itu sehingga menggugat sesiapa yang menyimpannya. Dan tidaklah mengejutkan kisah ini turut disebarkan Stead kepada para penumpang Titanic pada pelayarannya menuju ke New York. Ironinya, Stead merupakan antara individu yang terbunuh dalam tragedi kapal malang itu. Bagaimanapun, kisahnya itu terus hidup walaupun ia sebenarnya satu lagi kisah berbentuk penipuan.

3. U-BOAT

Tragedi karamnya RMS Titanic merupakan tragedi maritim paling berdarah yang berlaku pada masa aman. Tapi ada yang berpandangan kapal tersebut sebenarnya menjadi sasaran kapal selam Jerman. Jika teori ini benar-benar berlaku, ini menjadikan Titanic mangsa pertama serangan kapal selam Jerman bukan kapal Lusitania. Ini kerana tiga tahun selepas itu, sebuah kapal selam Jerman melancarkan torpedo ke atas Lusitania di luar perairan Ireland yang membunuh 1,198 orang.

Walaupun teori ini ketiadaan bukti kukuh yang menyokongnya, terdapat beberapa keterangan yang menyatakan ianya berlaku. Antara penyokong teori ini ialah mendiang Dr Franklin Ruehl yang mendedahkan beberapa anggota krew dan penumpang tidak merasai impak perlanggaran yang dianggap kecil saja. Namun mereka melaporkan empat bunyi atau letupan di bahagian bawah kapal selepas ia berlanggar dengan aisberg. Semua saksi ini memberi keterangan kepada panel inkuiri Senat Amerika Syarikat untuk menyiasat punca karamnya kapal Titanic.

Selain itu, para penumpang dan krew yang terselamat dalam bot penyelamat melaporkan mereka melihat cahaya lampu dari jarak jauh sekaligus memberi keyakinan bahawa bantuan sudah tiba. Justeru ramai menyangka lampu tersebut datang dari kapal SS Californian. Tetapi bila ditanya berkenaan lampu tersebut, nakhoda kapal menafikannya kerana mereka masih terperangkap dengan lapangan ais dan hanya boleh bergerak pada waktu siang. Beberapa anggota krew turut melaporkan melihat sebuah kapal yang mempunyai jarak lima atau enam batu sehingga jam 2.00 pagi. Kapal tersebut berkemungkinan kapal selam Jerman yang timbul untuk melihat kerosakan yang dilakukan dan bukan kapal penyelamat SS Carpathia.

Walaupun ini sesuatu yang menarik untuk dikaji tetapi agak sukar untuk dilakukan kerana keadaan kapal sendiri yang tidak kukuh. Untuk mengambil sebahagian kecil kapal yang mempunyai berat 20 tan saja memerlukan proses yang perlu dilakukan secara berhati-hati. Belum ditambah pula dengan kos siasatan yang mahal. Selagi mana tiada maklumat baru timbul dari arkib Jerman, Britain atau Amerika Syarikat berkenaan kapal selam berkenaan, ia hanya satu lagi teori.

4. PENIPUAN INSURAN

Ada yang mengada-ada mengatakan kapal Titanic yang tenggelam di luar pesisir perairan Newfoundland bukan Titanic tetapi satu lagi kapal milik White Star Line, RMS Olympic. Dan seorang penyelidik bernama Robin Gardiner mendakwa kedua-dua kapal tersebut ditukar secara rahsia. Dan ini berkait dengan skim penipuan insuran yang dijalankan syarikat induk White Star Line, International Mercantile Marine (IMM).

Menurut Gardiner, skim ini bermula apabila Olympic melanggar sebuah kapal kruzer British, HMS Hawke pada tahun 1911. Akibatnya, kapal tersebut dipersalahkan dan syarikat gagal mendapat bayaran insuran untuk membaiki kerosakan yang dialami Olympic. Gardiner mendakwa Harland dan Wolff membaiki semula Olympic sebaik mungkin dan menukar ia sebagai Titanic. Dengan membenarkan kapal berkenaan berlayar di bawah nama palsu, IMM dan White Star Line dapat mengambil bayaran insuran apabila ia karam. Niat di sebalik tindakan ini bukan membunuh penumpang atau krew sekiranya ia berjalan lancar. Kapal akan karam secara perlahan-lahan dan sebuah kapal berhampiran akan datang untuk menyelamatkan penumpang dan krew. Malangnya, rancangan ini hancur berkecai apabila mereka melanggar kapal penyelamat yang disangka bongkah aisberg.

Bagaimanapun di sebalik teori Gardiner, kebanyakan barang yang diambil dari Titanic mempunyai nombor pembinaan 401, nombor yang hanya digunakan Titanic. Sementara Olympic pula hanya menggunakan nombor 400. Dan menurut penulis buku Conspiracies At Sea: Titanic and Lusitania, J. Kent Layton menulis, “Tiada satu pun hasil kerja kayu yang diambil dari Olympic muncul dengan nombor 401 pada bahagian belakang.”

5. BANK RIZAB PERSEKUTUAN

Setiap kali artikel Titanic dinaikkan, antara teori yang selalu muncul di ruang komen The Patriots ialah Titanic kononnya ditenggelamkan bagi memberi ruang kepada pembentukan Bank Rizab Persekutuan di Amerika Syarikat. Idea ini dicadangkan oleh orang besar Wall Street merangkap pemilik IMM sendiri, J.P Morgan. Bagaimanapun rancangan tersebut ditentang ramai individu berpengaruh lain seperti John Jacob Astor, Benjamin Guggenheim dan Isidor Straus. Ketiga-tiganya mati dalam tragedi tersebut sementara Morgan pula terselamat kerana dikatakan membatalkan pelayaran pada saat-saat akhir berikutan mahu tinggal di resortnya di Aix-les-Bains, Perancis.

Jadi mengapa Morgan sanggup bertindak sedemikian? Ahli-ahli konspirasi menyifatkan tindakan tersebut untuk membuang semua penentang kewujudan bank berkenaan dan ketiga-tiga mereka dimanipulasi oleh Morgan untuk berlayar pada pelayaran sulung Titanic supaya mudah untuk beliau membunuh mereka. Malangnya, teori ini sudah boleh ditembak jatuh awal-awal. Ini kerana tenggelamnya Titanic membawa masalah kewangan besar kepada IMM sehingga memaksa mereka meminta perlindungan muflis pada tahun 1915. Selepas situasi Perang Dunia Pertama, IMM muncul sebagai syarikat baru yang diberi nama United States Lines dan terus beroperasi sehingga tahun 1986.

Selain itu, ketiga-tiga individu berkenaan yang dikatakan penentang kewujudan Rizab Persekutuan belum tentu menentang kewujudan bank rizab berkenaan. Dan dengan jenayah berskala sedemikian, pastinya ia satu tindakan bodoh bagi Morgan kerana itu boleh mengancam empayar kewangannya dan memusnahkan terus reputasinya yang telah dibina sejak bertahun-tahun lamanya. Dan sebagai penutup apabila ditanya reaksi berkenaan insiden Titanic, Morgan berkata, ”Kerugian kewangan tidak boleh mengatasi kehilangan nyawa. Kehilangan nyawa itu sesuatu yang lebih penting. Ianya satu kematian yang menakutkan.”

SUMBER


Kisah Pengembaraan Pelbagai Dimensi

Flatland: A Romance of Many Dimensions adalah kisah tentang kehidupan pelbagai bentuk berdua dimensi (2D). Dalam dunia 2D ini, pelbagai spesis yang hidup berasaskan bentuk, dari garis lurus sehinggalah bentuk yang sempurna bulat.

Kisah ini dikarang oleh Edwin A. Abbott, seorang ahli teologi dan paderi dari England. Kemudian karyanya dijadikan dalam bentuk filem. Anda boleh tonton sendiri di YouTube.
Dalam dunia 2D ini, terdapat hierarki berdasarkan bucu yang mereka miliki.

Semakin banyak bucu, semakin tinggi status sosial. Bentuk bulat merupakan penguasa di dunia 2D. Kalau ibu bapa berbucu empat, anaknya akan berbucu lima. Jadi, umumnya, untuk sampai ke bucu paling banyak sehingga dapat bulat memakan banyak generasi.

Watak utama dalam kisah ini ialah Arthur, berbentuk segi empat yang kehidupanya normal dan bekerja di pejabat. Cara makhluk 2D melihat tidak sama dengan cara kita melihat. Disebabkan mereka kurang satu dimensi, penglihatan mereka agak terbatas.

Apabila mereka melihat antara satu sama lain, mereka hanya nampak satu garis lurus. Ibarat kita melihat buku dari bahagianya sisinya (tulang buku). Jarak dekat dan jauh dilihat oleh makhluk dua dimensi ini berdasarkan kecerahan. Kalau rakannya menjauh, kecerahannya semakin malap. Kalau makin dekat, kecerahannya semakin tinggi.

Mahu dipendekkan cerita, suatu hari Arthur didatangi bentuk sfera bernama Spherius. Kita fahami bentuk sfera ialah 3D sama seperti kita.

Apabila Spherius turun ke dunia 2D, Arthur tidak dapat melihat Spherius dalam bentuk sfera, tetapi berbentuk garis lurus juga tetapi yang berbezanya ialah bentuk saiz lilitan (circumference) Spherius berubah-ubah di mata Arthur kerana Spherius bergerak ke atas dan ke bawah di dunia dua dimensi itu.

Kalau kita bayangkan bentuk sfera, kita boleh nampak bentuk sfera dari kutub utara hingga kutub selatan mempunyai lilitan berbeza. Semakin menghampiri kutub, lilitan sfera semakin kecil. Lilitan di garisan katulistiwa merupakan lilitan terpanjang.

Spherius boleh hilang daripada pandangan Arthur sekelip mata sahaja kerana kemampuan Spherius untuk keluar daripada dunia 2D ini. Hal ini yang mengejutkan Arthur kerana makhluk-makhluk bulatan lain tidak bersifat seperti itu. Arthur tidak dapat bayangkan bagaimana sifat kejadian Spherius kerana sifatnya 2D yang terbatas.

Makhluk bulat tidak boleh berubah saiz lilitan dan tidak mampu hilang sekelip mata. Tetapi Spherius berbeza.

Setelah Spherius datang bertemu Arthur, dia membawa Arthur ke dunia 3D. Di dunia 3D, barulah Arthur dapat melihat Spherius sepenuhnya dalam bentuk sfera, lalu menganggap Spherius seperti dewa kerana bentuk bulatannya yang amat sempurna.

Kejadiannya lebih sempurna daripada mana-mana makhluk dua dimensi yang pernah dia jumpa. Tujuan utama Spherius bertemu dengan Arthur ialah untuk membawa mesej kepada dunia 2D akan kewujudan dunia 3D. Umumnya, Arthur dianggap sebagai penyampai (messenger) ataupun nabi kepada Spherius.

Di dunia 3D, Arthur menyedari bagaimana makhluk 3D melihat makhluk-makhluk dunia 2D iaitu mereka (makhluk 3D) dapat melihat rangka dan organ tubuh makhluk 2D. Makhluk 3D dapat melihat segala perbuatan makhluk 2D tanpa pengetahuan makhluk 2D itu sendiri.
Sembunyi di mana-mana pun, makhluk 3D tetap boleh nampak.

Apa yang dituturkan oleh makhluk 2D, didengari oleh makhluk 3D tanpa pengetahuan makhluk 2D. Makhluk 3D boleh muncul bila-bila masa dan di mana-mana sahaja secara tiba-tiba tanpa amaran di dunia 2D. Arthur mula menyedari betapa tidak sempurnanya dia kerana berbentuk leper dan hanya mempunyai satu mata leper.

Hal ini dapat anda bayangkan seperti permainan video Pac-Man yang 2D. Anda 3D dapat mengetahui di mana hantu bersembunyi. Dapat tahu makanan di mana. Kalau anda jadi Pac-Man, anda takkan tahu di mana benda-benda ini semua berada kerana keterbatasan sebagai makhluk 2D.

Arthur pernah meminta Spherius membawanya ke dunia empat dimensi (4D) ataupun lima dimensi (5D), tetapi Spherius menyanggah dimensi itu tidak wujud dan mustahil untuk wujud. Hal ini sama speerti apa yang berlaku di dunia Arthur yang 2D. Semua makhluk 2D tidak mempercayai adanya makhluk yang lebih tinggi dimensinya daripada mereka.

Sehinggakan, ketika Arthur membawa risalah 3D, dia dihukum penjara oleh penguasa 2D.
Sekiranya makluk dimensi lebih tinggi dari 3D turun ke Bumi, kita tidak akan faham bagaimana sifat kejadiannya sama seperti Arthur yang tidak dapat faham bagaimana sifat kejadian Spherius. Kita hanya dapat memahami apabila kita sendiri diangkat atau naik ke dimensi tinggi untuk melihat makhuk tersebut.

Kalau sifat kejadian kita lebih tinggi dimensinya daripada makhluk-makhluk lain, kita mempunyai kemampuan yang tidak dapat dibayangkan pun oleh mana-mana makhluk yang rendah dimensinya daripada kita.


King Ghaz Yang Semakin Dilupakan

“Kita kerja di KDN (Kementerian Dalam Negeri) ni orang tak nampak kita berjaya jaga keamanan. Tapi kalau gagal, (musuh buat kekacauan) orang nampak dan kata kita tak buat kerja.”

Masih terngiang kata-kata Tun Ghazali Shafie di telinga Tan Sri Sanusi Junid.
Ketika itu Tan Sri Sanusi berkhidmat sebagai Timbalan Menteri kepada King Ghaz.
Tun Muhammad Ghazali Bin Shafie dilahirkan pada 22 Mac 1922 di Kuala Lipis, Pahang. Ketika tercetusnya Perang Dunia Kedua, beliau sedang menuntut di Raffles College, Singapura.

Sebagai tanda protes terhadap pendudukan Jepun, beliau bergiat aktif dalam pertubuhan penentang seperti Malayan Volunteers Force sebagai prebet no. 17317, menyertai Force 136 dan juga askar Wataniah.

Selepas perang tamat, beliau dilantik sebagai Penolong Pegawai Daerah di Kuala Lipis. Antara tahun 1948 hingga 1951, King Ghaz melanjutkan pelajaran di University College of Wales dalam jurusan undang-undang.

Tun Ghazali diberi gelaran ‘King Ghaz’ kerana ketegasan dan keberanian dalam setiap tindak tanduk beliau. Pihak wartawan sebolehnya mahu membuat ‘pre-reading’ tentang sesuatu isu sebelum menemuramah King Ghaz. Ini bagi mengelakkan mereka terus di’laser’ oleh beliau jika tersilap bertanyakan soalan bodoh.

Menurut Tan Sri Sanusi Junid (yang merupakan keturunan Acheh), King Ghaz mengatakan beliau juga berketurunan Acheh. Di kesempatan yang lain, King Ghaz juga mengaku beliau berketurunan Orang Asli apabila menemui pemimpin Orang Asli. Tambah menghairankan Tan Sri Sanusi, King Ghaz juga mengaku beliau berketurunan Minang apabila berjumpa dengan orang Minang.

Setelah disoal oleh Tan Sri Sanusi, ini jawapan King Ghaz. “Serupalah tu, semuanya dari satu rumpun, Melayu. Yang penting mereka seronok dengar abang ni satu keturunan, asalkan abang tak kata abang ni orang putih atau Cina.”

Disini kita dapat lihat bahawa King Ghaz mewarisi salah satu ciri orang Nusantara iaitu seorang yang bijak berdiplomasi.

Diplomat Berkesan

Pada 4 Ogos 1975, sekumpulan pengganas dari Japanese Red Army(JRA) telah menawan bangunan AIA di Kuala Lumpur bersama-sama dengan 53 orang mangsa. Bangunan ini menempatkan pelbagai kedutaan seperti Amerika Syarikat, Jepun, Sweden, dan Perancis.

Ketika itu, Timbalan Perdana Menteri Jepun berada di Amerika Syarikat atas urusan lawatan kerja. Serangan dikatakan mempunyai kaitan dengan lawatan tersebut. Pihak JRA mendesak kerajaan Jepun supaya membebaskan rakan mereka yang ditahan di Jepun dan Sweden.

Jika permintaan ini tidak penuhi, seorang demi seorang tebusan akan dibunuh.
Demi menyelamatkan nyawa para tebusan, Kerajaan Malaysia menubuhkan pasukan perunding untuk menguruskan krisis tersebut. Pada mulanya, Menteri Komunikasi iaitu Tan Sri V. Manickavasagam dilantik untuk mengetuai rundingan antara JRA, kerajaan Jepun, Amerika, dan Sweden.

Tan Sri Zaman Khan yang ketika itu merupakan Timbalan Komander Operasi Unit Tindakan Khas (UTK) menceritakan dimana JRA kerap naik angin dan selalu menghempas telefon ketika rundingan dijalankan.

“Mereka mengugut untuk meletupkan bangunan dan beberapa kali menghempaskan telefon. Kami mendengar semuanya. Kami merasakan sudah tidak ada peluang lagi sehinggalah ketibaan Ghazali untuk mengambil alih. Nada suara pihak JRA mula berubah dan menjadi semakin tenang.”

Ketika itu King Ghaz baru tiba dari Jakarta, Indonesia. Berikut merupakan kronologi rundingan.

1. Hasil rundingan pertama, King Ghaz berjaya membebaskan semua tahanan wanita kecuali Setiausaha Kedutaan Sweden.

2. Pada asalnya, kerajaan Jepun tidak mahu melayan permintaan JRA, namun atas diplomasi King Ghaz, kerajaan Jepun akur dan menerbangkan tahanan JRA ke Lapangan Terbang Subang.

3. Di lapangan terbang, Malaysia cuba memujuk supaya semua tebusan dibebaskan. JRA bersetuju dengan syarat 2 wakil kerajaan Malaysia dan 2 wakil kerajaan Jepun turut serta dalam penerbangan mereka ke Libya. JRA memilih Libya untuk mencari perlindungan kerana polisi Gaddafi yang menyokong sebarang bentuk perjuangan kemerdekaan.

4. Namun, pesawat perlu singgah untuk isi minyak sebelum tiba ke Libya. Tiada negara yang membenarkan pesawat dikuasai pengganas untuk mendarat.

5. Sekali lagi watak King Ghaz ternyata amat penting apabila beliau berjaya mendapatkan kebenaran Sri Lanka untuk mengisi minyak di Colombo.

6. Akhirnya pada 8 Ogos 1975, pesawat berjaya tiba di Libya dengan kesemua tebusan dalam keadaan selamat.

King Ghaz pernah terlibat dalam nahas kapal terbang di Kampung Janda Baik pada 10 Januari 1982. Pengawal peribadi dan pembantu juruterbang beliau terkorban dalam nahas terbabit. Beliau terselamat kerana jatuh di atas rimbunan pokok buluh.

Selepas berkhidmat sebagai Menteri Dalam Negeri, King Ghaz dilantik sebagai Menteri Luar. Beliau berjaya menganjurkan Persidangan Asia Pasifik PBB Mengenai Persoalan Palestin di Kuala Lumpur pada 1983. King Ghaz terkenal dengan sumbangan besarnya dalam menjayakan dasar luar bukan sahaja dalam bentuk kenyataan, malah dari segi pemikiran strategik.

Menurut pandangan sesetengah Menteri, beliau adalah umpama insan yang menjadikan Kementerian Luar dan pegawai seperti apa yang kita lihat pada hari ini. Dalam erti kata lain, beliau umpama guru kepada diplomat terawal negara.

King Ghaz meninggal dunia pada 24 Januari 2010 kerana sakit tua. Sejurus kematian beliau, ramai kenalan seakan kesal dengan kurangnya pengiktirafan ke atas jasa-jasa beliau. Menurut Tan Sri Sanusi, ketika beliau terserempak dengan Tan Sri Abang Ahmad Urai; seorang veteran politik dari Sarawak, beliau menuturkan kata-kata ini dengan nada pilu.

“Kalau tak ada dia, tak ada Malaysia ni.”

Ini merujuk ketika King Ghaz menjadi orang kanan Tunku dalam Suruhanjaya Cobbold mengenai rancangan pembentukan Malaysia. Kebolehan dan kecekapan rundingan King Ghaz berjaya memuaskan hati semua pihak yang terlibat sehingga pembentukan Malaysia dapat dicapai pada 16 September 1963.

Sesungguhnya jasa beliau kepada negara kita amatlah besar dan dicontohi oleh setiap rakyat dan pemimpin negara. Beliau juga antara Menteri yang pernah berkhidmat dibawah kepimpinan 4 Perdana Menteri yang berbeza, dari Tunku hinggalah kepada Tun Dr. Mahathir. Semoga nama King Ghaz terus masyur dalam lipatan sejarah!

Gambar: King Ghaz (kanan sekali) bersama ahli Suruhanjaya Cobbolt.

Rujukan/Bacaan lanjut:

1. Terima Kasih Tun Ghazali Shafie. (Sanusi Junid, 2010)
2. 1975: Kuala Lumpur Under Seige.
3. Portal Arkib


Botol Susu Usia 5000 Tahun Ditemui!

Ya tuan-tuan dan puan-puan yang sudah ada anak ataupun yang masih bujang/andalusia kesepian. Inilah bentuk botol susu yang dikenalpasti berasal dari zaman Gangsa yang berusia sekitar 5000 tahun.

Bekas-bekas tanah liat yang menyerupai macam kanggaru ini ditemui di tapak penggalian manusia zaman Gangsa di Jerman tepatnya, bekas ini ditemui terkubur bersama tulang rangka budak kecil. Selain Jerman, bekas tanah liat ini juga ditemui di tapak penggalian di Czech dan Austria.

Pada mulanya, bekas tanah liat ini disangkakan hanyalah sebagai sebuah perhiasan atau permainan anak-anak, sehinggalah beberapa orang saintis mengambil artifak ini untuk diselidiki. Setelah dikaji melalui beberapa analisis dan pengekstarakan, mereka menemui molekul ‘lipid’ yang berada di dalam bekas-bekas ini dan selalunya molekul seperti ini hanya wujud pada lemak dan minyak.

Kajian dilanjutkan dan keluarlah teori yang menyatakan bekas tanah liat yang kecil ini merupakan botol susu yang digunakan oleh ibu bapa untuk menyusukan anak mereka. Selain susu lembu, bekas ini juga diisi dengan susu kambing dan biri-biri.

Dengan penemuan seperti ini, dunia pengetahuan sekali lagi menemui jawapan bagaimana orang tua zaman dahulu memberikan susu kepada bayi atau anak-anak kecil mereka.

Selain digunakan oleh manusia Gangsa di Jerman, bekas seperti ini juga ditemui di dalam peradaban Yunani, Rom dan Sudan. Rupa-rupanya, botol susu tanah liat sudah ‘hype’ dan mendunia pada suatu ketika dahulu sehinggalah manusia modern menciptakan botol susu daripada plastik dan dibentuk dalam bentuk yang membosankan. Bentuk botol.

Yeah. Manusia zaman prasejarah lebih kreatif daripada manusia zaman modern. 1-0.

Tapi, yang peliknya, bentuk macam kanggaru itu, mana muncung puting susunya? Di mulut kanggaru tu atau di bontot kanggaru itukah?

Musykil. Okbai. Tamat.

RUJUKAN:


Kantoi! Kajian Doktor Mesir Ini Mengenai Ivermectin Dibuktikan Palsu!

Sejak kebelakangan ini, ramai berminat untuk tahu tentang ivermectin. Jadi inilah masa yang sangat sesuai untuk menceritakan tentang pembohongan tentang satu kajian ivermectin. Sebelum itu, harus faham dulu proses pembentangan fakta dalam sains.

Ambil pokok sebagai contoh mudah. Semua cakap daun berwarna hijau. Ini memang fakta sains yang sudah diketahui. Tetapi kalau ada yang cakap daun pokok tiada warna (colorless), ini adalah andaian.

Orang yang cakap sebegitu perlu membuktikan dulu dengan menulis kertas kerja. Jika berjaya, ia belum digelar satu dapatan saintifik. Kertas kerja tersebut mesti dikaji secara bersilangan (oleh pakar botani tidak berkaitan).

Kalau mereka bersetuju dengan fakta dibentangkan barulah diterima pakai sebagai fakta sains. Orang yang keluar menonong cakap daun tiada warna takkan dilayan sebagai fakta selagi tidak menepati proses ini.

Sama juga dengan ivermectin. Dengan COVID-19 meletup-letup, ada yang mencadangkan ivermectin sebagai ubat. Ada beza antara ubat dan vaksin.

Tiada apa boleh menyantuni keabsahan usaha vaksinasi melainkan rawatan ubat yang berkesan dan selamat. Cuba ambil iktibar daripada penularan wabak kolera yang ada ubat dan vaksin.

Sesiapa yang pernah terkena kolera memang tahulah azabnya. Mereka tidak buang masa berdebat keperluan vaksin waktu ada ubat.

Mereka menerima kedua-duanya. Vaksin vaxchora sekarang ini terbukti selamat dan berkesan untuk menangani penularan wabak kolera. Pada masa yang sama, ubat azithromycin, ciprofloxacin dan doxycycline disediakan sebagai rawatan antibiotik.

Inilah hakikat yang perlu dihayati. Walaupun ada antibiotik dan vaksin, sains akur bahawa rawatan terbaik adalah hidrasi (pengambilan air yang mencukupi).

Tengok COVID-19 pula. Walaupun ada vaksin yang bagus (dan belum ada ubat terbukti berkesan), sains tidak pernah sama sekali meminta semua bertaklid buta hingga ke lubang biawak pada ivermectin. Vaksin masih perlu. Penjarakan sosial pun perlu. Pelitup muka sentiasa wajib – kalau boleh dua lapisan.

Walau bagaimanapun, masih ramai yang menjaja ketahyulan tentang ivermectin. Dan ketahyulan ini siap menceroboh kertas kerja sains pun.

Cerita ini berlaku di Mesir, apabila pekung Dr Ahmed Elgazzar daripada Universiti Benha dilondehkan seorang pelajar di London bernama Jack Lawrence. Pada November 2020, Dr Elgazzar menerbitkan satu kertas kerja. Dalam kertas kerja tersebut, beliau bercerita secara panjang lebar perihal satu ujian ivermectin secara kawalan rawak (randomized control testing).

Hasil ujian ini adalah seperti berikut (menurut Dr Elgazzar):

Dapatan ini tidak benar langsung (CodeBlue, 2021). Kerana Lawrence mendapati Dr Elgazzar sekadar copy paste daripada kajian-kajian orang lain, dengan hanya guna teknik sinonim bagi mendapatkan keaslian dalam kajian. Orang lain guna “severe acute respiroatry syndrome”.

Elgazzar guna “extreme intense respiratory syndrome”. Kajian orang lain cakap “the coronavirus has been a known pathogen in animals since the early 1970s”. Elgazzar pergi tulis “coronavirus has been a recognised pathogen in animals in early 1960s” bagi menceritakan konteks sama: “koronavirus sudah dikenal pasti sebagai satu kuman berpenyakit dalam haiwan seawal 1960-an.”

Kalau setakat sinonim tidak mengapa. Elgazzar menipu perihal data pun. Kertas kajian cakap lain. Data penyelidikan cakap lain. Contohnya, kertas kajian cakap penyelidikan diuji pada pesakit COVID-19 antara umur 18 hingga 80 tahun.

Tetapi sebenarnya Elgazzar hanya menggunakan ivermectin pada empat pesakit berumur 18 tahun. Bagi kajian rawatan bukan ivermectin, Elgazzar cakap empat dalam 100 orang mati (padahal tiada siapa mati). Dalam kategori ivermectin, Elgazzar berkata dua pesakit kronik mati… walhal empat orang yang mati.

Macam mana Lawrence tahu data sebenar? Beliau menggodam rizab data Elgazzar (yang dikunci). Tidak susah pun. Sebab kata laluan Elgazzar adalah 1234.

Penipuan ini sangat serius sebenarnya. Kerana orang yang tidak tahu menahu silap haribulan pergi guna ivermectin berdasarkan kajiannya. Apabila pekung dilondeh, kajian Elgazzar terus ditarik balik (Fiore, 2021). Dan pihak berkuasa Mesir sudah melancarkan siasatan terhadapnya.

RUJUKAN:

CodeBlue. (2021, Julai 16). Huge Study Claiming Ivermectin Effective Against Covid-19 Retracted Amid Fraud, Plagiarism Concerns.

Fiore, K. (2021, Julai 20). Large Ivermectin Study Retracted. Medpage Today.

Hilmy, I. (2021, Ogos 2). Ivermectin clinical trials begin. The Star Online.


Perang Dunia Kedua: Membedah Stalingrad

“Tidak Ada Berpatah Balik”. Inilah Arahan No. 227 yang dikeluarkan diktator Soviet, Joseph Stalin untuk mendisiplinkan tenteranya ketika berada di dalam kota berkenaan. Pertempuran Stalingrad merupakan pertempuran solo paling berdarah dalam sejarah manusia. Hampir 2 juta tentera mati ketika pertempuran ini.
Stalingrad pada ketika ini diasak dari setiap sudut oleh tentera Jerman. Hanya Sungai Volga sahaja yang menjadi tempat untuk meloloskan diri bagi tentera Soviet. Namun, disebabkan Arahan No. 227, tiada seorangpun yang berani untuk berundur ke seberang sungai. Ramai diantara mereka tidak ada pilihan lain. Sama ada mereka lawan atau mati.

Operasi Biru

Ia bermula apabila Hitler melancarkan Operasi Biru pada 28 Jun 1942. Operasi ini bertujuan untuk menawan segala sumber minyak di Kaukasus. Operasi ini akan bermula di selatan Soviet Union dimana Army Group South akan mara dari selatan terus ke Sungai Volga dan kemudiannya membelok ke selatan menuju ke Kaukasus.
Hitler perlukan sumber minyak ini kerana minyak merupakan keperluan lojistik yang paling penting jika ingin meneruskan peperangan.

Setiap kereta kebal, kapal terbang dan kapal-kapal laut memerlukan minyak ini jika Jerman ingin melawan British dan Amerika di Atlantik. British di Afrika dan Soviet Union di Timur. Kegagalan Operasi ini akan menjanjikan kekalahan Jerman dalam Perang Dunia Kedua. Hitler tidak mampu untuk mengharapkan minyak sintetik kerana ia memerlukan kos yang tinggi. Beliau juga sedar, Romania, pengeluar minyak kedua terbesar di Eropah tidak mampu untuk menampung permintaan tinggi Hitler kerana mengganggarkan minyak Romania akan habis pada 1942.

Pada hari serangan Operasi Biru, Army Group South pimpinan Marshal von Bock tidak menghadapi sebarang masalah untuk mara. Pada ketika ini, Stalin membayangkan serangan Jerman pada tahun 1942 adalah ke arah Moscow di tengah. Oleh hal yang demikian, Stalin mengendahkan sistem pertahanan di selatan dan terus fokus di bahagian tengah. Terdapat juga maklumat perisikan seawal bulan Mei lagi bahawa serangan seterusnya akan dilakukan di selatan.

Stalin menghiraukan maklumat ini sebagai helah.

Tentera Jerman mara dengan jayanya namun perlahan. Walaupun terdapat beberapa asakan dan tentangan hebat dari tentera Soviet di selatan, namun ia tidak mampu untuk menahan tentera Jerman daripada menawan kota-kota penting seperti Voronezh dan Rostov.

Dengan tidak sabarnya, Hitler mengaktifkan Operasi Biru II, memecahkan Army Group South kepada dua; Army Group A (Marshal List) dan Army Group B (Marshal von Bock). Army Group A akan mara ke Kaukasus melalui Rostov terus menawan pelantar-pelantar minyak di Maikop dan Baku. Manakala Army Group B akan menjadi sebagai pendinding dan benteng kepada Army Group A. Army Group B akan mara terus ke Sungai Volga dan Laut Kaspian seterusnya menjadi pendinding agar tiada tentera Soviet dapat mengganggu Operasi Jerman di Kaukasus.

Stalingrad

Tiada langsung dalam fail Operasi Biru bahawa “Stalingrad perlu ditawan”. Tidak ada langsung. Objektif asal Army Group B pimpinan Marshal von Bock adalah untuk menawan Voronezh, Sungai Volga dan Astrakhan di Laut Kaspian. Seterusnya menjadi pendinding (blocking forces) agar tentera Soviet tidak dapat mengganggu operasi pencarian minyak yang dilakukan oleh Army Group A.

Namun, Hitler mula berubah fikiran dan mula bergaduh dengan Marshal von Bock. Akibatnya, beliau dipecat dan digantikan oleh Colonel General Maximilian von Weichs yang lebih patuh kepada Hitler.

Hitler sibuk mengubah objektif Army Group B bukannya apa. Stalingrad merupakan antara hub industri terbesar di Soviet Union. Lebih 70% pengularan sumber negara datang daripada Stalingrad. Tempat pemprosesan minyak, kilang kereta kebal, kilang senjata api, gudang makanan dan sumber manusia semuanya ada di Stalingrad. Bukan itu sahaja, nama kota itu sendiri sudah membuatkan Hitler berkobar-kobar untuk menawan kota berkenaan.

Kota ini diberi nama Stalingrad sempena nama diktator Soviet Union iaitu Joseph Stalin. Nama asal kota ini ketika zaman Tsar Russia ialah Tsaritsyn. Kota ini sekali lagi ditukar nama ketika era pemerintahan Nikita Khrushchev kepada Volgograd. Stalin pernah menjadi hero di kota ini pada 1918 dan 1920 apabila berjaya menumpaskan Tentera Putih yang cenderung kepada Maharaja Rusia ketika Perang Saudara Rusia pada 1917-1920. Jika Hitler dapat menawan kota ini, ia akan memberikan tamparan hebat kepada kerajaan Stalin dan menaikkan populariti beliau di mata dunia.

Menuju Stalingrad

Pada 24 Julai 1942,  selepas menawan bandar Voronezh, General Friedrich Paulus dan 6th Army mara terus ke Stalingrad, mengejar tentera Soviet 62nd Army dan 64th Army. Sementara 6th Army menuju ke Stalingrad, rusuk kiri mereka dijaga oleh German 2nd Army, Hungarian 2nd Army, Italian 8th Army dan Romanian 3rd Army.

Disebabkan mentaliti tentera Soviet yang sering berundur kerana beranggapan yang tanah Rusia masih lagi banyak, Stalin mengeluarkan “Arahan No. 227”. Arahan ini menyuruh seluruh tentera Soviet untuk bertahan dimana mereka berada. Arahan ini juga mengharamkan semua tentera Soviet untuk tidak berundur walaupun seganjak melainkan mendapat persetujuan daripada pegawai politik yang berdekatan.

Menurut komander tentera Soviet di Stalingrad, General Vasily Chuikov, “Arahan No. 227” memberikan impak yang sangat dahsyat kepada tentera Soviet. Tidak ada siapa yang berani mengingkari arahan ini walaupun mereka berpangkat General sekalipun. Barangsiapa yang berundur tanpa kebenaran pegawai politik, mereka akan ditembak di situ juga.

Dalam pada itu, perjalanan Paulus dan 6th Army tidaklah seindah mana. Tentera Soviet memberikan tentangan yang sangat hebat kepada mereka. Sungguhpun begitu, Paulus mendapat bantuan udara daripada Luftlotte 4 pimpinan Colonel-General Wolfram von Richthofen. Pengeboman dibuat dengan skala besar oleh tentera udara pimpinan Richthofen keatas bandar Stalingrad.

Memasuki Stalingrad

Pada 23 Ogos 1942, beberapa elemen 6th Army pimpinan Paulus sudah berada di dalam Stalingrad. Tentera Soviet memberikan asakan yang tidak berbelah bahagi kepada tentera Jerman. Selepas memasuki Stalingrad, seorang tentera Jerman menggambarkan betapa teruknya bandar ini dibom oleh tentera udara Jerman. Jika dilihat pada gambar yang diambil selepas pertempuran, sememangnya Stalingrad teruk dibom. Ia seperti melihat Hiroshima yang kena bedilan bom atom oleh tentera Amerika.

Stalin dan panglima-panglimanya berasa cuak. Selepas menyedari tentang objektif utama tentera Jerman di selatan, Stalin menghantar berpuluh-puluh divisyen baru dari Moscow dan Siberia terus ke Stalingrad untuk dipertahankan. Stalin juga merombak segala organisasi di selatan dengan gopoh. Beberapa “Front hantu” atau tentera yang tidak mencukupi dicipta oleh Stalin.

Dalam Front ini, kebanyakkan tentera didalamnya hanyalah wujud pada nama sahaja tetapi hakikatnya organisasi mereka sangat kucar kacir. Sebagai contohnya, Stalin mengaktifkan beberapa front seperti Stalingrad Front, Southeastern Front, Don Front dan Voronezh Front. Namun semua Front (equivalent to Army Group) tersebut tidak mempunyai General untuk mentadbir tentera di dalamnya. Ini merupakan salah satu punca ramai tentera Soviet dihantar hanya untuk mati.

Setiap kali tentera baru masuk ke Stalingrad, mereka sedar bahawa peluang untuk mereka hidup sangatlah tipis. Menurut Encyclopedia Britannica dan Sejarawan Anthony Beevor, purata hayat seorang tentera Soviet yang bertempur di Stalingrad hanyalah 24 jam sahaja! Tentera berpangkat Koperal dan keatas pula mempunyai jangka hayat dalam 2 hari sahaja! Manakala pegawai berpangkat Mejar kebawah hanya mempunyai 3 hingga 7 hari sahaja jangka hayat di Stalingrad!

Ya. Pertempuran Stalingrad sangat brutal. Sangat berdarah. Sangat dahsyat. Jika anda menyeberang Sungai Volga untuk bertempur di Stalingrad, anda mungkin takkan hidup sebelum anda tiba mendarat Stalingrad lagi. Chuikov berkata ketika mengambil alih jawatan sebagai Komander Tentera di Stalingrad, “Kita sedang memasuki Neraka. Tidak. Ini bukan neraka.Ini 10 kali ganda lagi teruk daripada neraka!”

Lebih kurang 500,000 tentera mati ketika 200 hari pertempuran di Stalingrad. Mengikut pengiraan matematik, setiap hari akan ada 2500 orang akan mati. Setiap 1 dalam 40 orang akan mati kurang daripada 24 jam. Tentera Soviet di Stalingrad akan bertempur di dalam setiap tempat. Setiap rumah. Setiap bilik. Setiap aras. Setiap parit. Mahupun di lubang tahi, akan ada tentera Soviet bertempur di situ. Seorang tentera Jerman berjenaka mengenai jika tentera Jerman memasuki rumah, belum tentu seluruh rumah itu akan ditawan pada hari yang sama, walaupun di bilik air. Tentera Jerman menggelarkan ia “Rattenkrieg” atau Perang Tikus.

Kedegilan yang ditunjukkan oleh tentera Soviet terbukti dalam beberapa insiden. Kisah seorang tentera Soviet berpangkat Sarjan, Yakov Pavlov mempertahankan sebuah bangunan empat tingkat daripada tentera Jerman. Bangunan itu dilengkapi dengan terowong dan sistem pertahanan yang pelbagai. Sarang mesingan, rifle anti-kereta kebal, periuk api, dipasang disekeliling rumah tersebut. Bangunan tersebut digelar sebagai Rumah Pavlov. Beliau juga pernah berjenaka bahawa tentera Jerman banyak mati untuk menawan rumah ini daripada ketika mereka bertempur di Perancis pada 1940. Selepas 58 hari dikepung, Rumah Pavlov akhirnya jatuh ketangan tentera Jerman pada 25 November 1942.

Terdapat juga insiden lain dimana apabila pasukan Divisyen Kereta Kebal Ke-16 memasuki Stalingrad dari arah utara, mereka diserang oleh sepasukan tentera Soviet yang berkampung di posisi mereka. Tentera Soviet tersebut daripada Rejimen Anti-Pesawat Ke-1077 diarahkan untuk mempertahankan posisi mereka daripada serangan kereta kebal Jerman dengan menggunakan senjata meriam anti-pesawat mereka. Rejimen tersebut bertempur dengan sangat berani sehingga memusnahkan banyak kereta kebal Jerman. Selepas seharian bertempur, tentera Jerman berjaya memusnahkan pertahanan rejimen tersebut. Apa yang mengejutkan mereka ialah, kesemua tentera Soviet Rejimen Anti-Pesawat Ke-1077 adalah tentera wanita!

Stalingrad memang terkenal dengan antara hub industri terbesar di Soviet Union, selepas pengeboman oleh Luftlotte 4, banyak kilang-kilang tentera musnah. Mereka terpaksa menukar kilang coklat kepada kilang pembuatan makanan, kilang bijih kepada kilang pengeluaran senjata dan beberapa kilang-kilang lain. Disebabkan begitu terdesak dengan permintaan tinggi untuk bertempur di Stalingrad, ada kilang kereta kebal Soviet terus dihantar untuk bertempur selepas selesai dibina. Kereta kebal ini belum lagi sempurna kerana belum sempat dicat dan dipasang teropong. Maka, tentera Soviet terpaksa menembak dengan berpandukan barel hadapan senjata berkenaan.

Arahan No. 227 memberi masalah kepada tentera Jerman di Stalingrad. Disebabkan arahan tersebut, tentera Soviet menjadi sangat degil dan aggresif. Banyak tentera Jerman yang mati. Walaupun begitu, tentera Jerman masih lagi mampu mara tetapi dengan sangat perlahan. Chuikov mengarahkan tentera-tenteranya untuk ‘memeluk’ tentera Jerman sekiranya jika Luftlotte 4 mengebom mereka, mereka akan mengebom tentera Jerman sekali.

Pertempuran di bukit Mamayev Kurgan juga menyaksikan kedudukan itu bertukar tangan sebanyak 14 kali! Bayangkan dalam masa sehari, suatu kawasan berubah tangan sebanyak itu. Bayangkan betapa terdesaknya kedua-dua pihak ketika itu. Tidak dilupakan juga Stalingrad menjadi medan kepada penembak hendap untuk memburu musuh. Jika anda seorang tentera di Stalingrad, sudah pasti anda tidak akan tidur lena. Vasily Zaytzev merupakan penembak Soviet yang paling handal di Stalingrad. Hampir 225 orang dibunuhnya termaksuk 11 penembak hendap yang dihantar oleh Nazi Jerman. Kisah hidup beliau diabadikan dalam filem “Enemy at the Gates” keluaran 2001.

Bukan sahaja tentera yang bertempur sahaja yang sengsara di Stalingrad malahan juga pemimpin-pimimpin tertinggi tentera di sana.  Pertempuran yang sangat dahsyat dan berterusan menyebabkan General Paulus langsung tidak tidur sehingga menyebabkan mata kanannya dijangkiti bakteria. Paulus dan staffnya jarang sekali dapat tidur kerana situasi di Stalingrad sangat vital untuk mereka lalai dari tugas. Manakala komander Soviet, Lt. General Chuikov pula menghidap eczema pada tanganya akibat melecur dibedil tentera Jerman di Stalingrad.

Pada 14 Oktober 1942, Paulus dan 6th Army berjaya pecahkan tentera Soviet kepada dua di Stalingrad dan tiba di Sungai Volga. Pertahanan Soviet di kilang Red October, Barricades dan Traktor menjadi pertempuran dahsyat yang terakhir sebelum tentera Jerman berjaya memisahkan tentera Soviet kepada dua. Bilik Operasi (HQ) General Chuikov hanya 200m sahaja dihadapan Sungai Volga dan percaya bahawa kejatuhan bandar Stalingrad hanya berlaku dalam beberapa hari sahaja.

Namun, Paulus masih lagi tidak dapat menawan seluruh Stalingrad. Tentera Soviet pimpinan Chuikov masih lagi berdegil. Ia berlarutan sehingga 3 bulan seterusnya. Pada bulan November, Paulus telah berjaya menawan 90% kota Stalingrad. Sungguhpun begitu, tentera beliau telah terkorban sebanyak 60,548 orang dalam 3 bulan tersebut. Tentera Udara Jerman pula semakin kehilangan rentak apabila aset-aset mereka banyak musnah akibat bedilan tentera Soviet.

Zhukov dan Operasi Uranus – Giliran Paulus pula terperangkap

Apa yang Hitler dan Paulus gagal untuk jangka adalah pelan General Georgy Zhukov untuk melancarkan counter-attack besar-besaran terhadap tentera Jerman di Stalingrad. Zhukov sedar bahawa rusuk tentera Jerman sangat terdedah dan hanya dilindungi oleh tentera Romania, Hungary dan Itali yang boleh dikatakan sangat lemah.

Zhukov berjaya mengkoordinasi dan mengorganisasi sejumlah tentera yang banyak di rusuk kiri dan kanan tentera Jerman. Beliau berjaya menyusun 10 tentera medan, 1 tentera kereta kebal, 4 tentera pasukan tentera udara di utara dan selatan. Tentera Jerman tidak menyedari mengenai hal ini.

Ada laporan daripada tentera Itali mengenai pergerakkan besar-besaran ini namun Hitler tidak mengendahkan mereka. Bagi beliau, penawanan Stalingrad adalah pasti. Jangkaan beliau meleset dan menjadi penyesalan seumur hidup beliau.

Pada 19 November 1942 waktu Subuh, tentera Soviet melepaskan berbagai-bagai jenis artileri kearah 3rd Romanian Army yang menjaga rusuk utara Stalingrad. Bedilanya begitu dahsyat sehingga mengubah bentuk muka bumi disitu. Pada pukul 8.50 pagi, tentera Soviet 21st Army, 65th Army dan 5th Tank Army pimpinan General Nikolai Vatutin menyerang kedudukan tentera Romania.

Disebabkan kurangnya senjata anti-kereta kebal, tentera Romania dikalahkan dengan cepat. Pada tengah hari, tentera pimpinan Vatutin berjaya memecah kebuntuan merusuk penuh tentera Romania. Paulus ketika ini tergamam. Beliau terputus komunikasi dengan tentera Romania dan sebahagian elemen tentera Jerman di sana. Paulus mengarahkan 48th Panzer Corps, yang tidak bersedia, untuk menahan serangan tentera Soviet namun gagal. Pertembungan kereta kebal diantara kedua-dua belah pihak begitu sengit. Akibat begitu banyaknya kereta kebal Soviet, tentera Jerman di utara Stalingrad dikalahkan sepenuhnya pada 20 November dan terpaksa berundur.

Lebih malang lagi, pada 20 November 1942, lagi berita serangan besar-besaran yang dilakukan oleh tentera Soviet. Tetapi kali ini, di bahagian selatan Stalingrad. Tentera Soviet 51st, 57th , 65th Army dan 1st Guards Army (tentera elite) pimpinan General Andrei Yeremenko pada pukul 10 pagi selepas dibedil dengan dahsyat oleh artileri Soviet, menyerang 4th Romanian Army di selatan Stalingrad.

Sama juga situasi di utara, tentera Romania disitu sangat lemah. Tiada senjata yang mencukupi untuk mempertahankan kedudukan mereka. Lebih malang lagi, sebenarnya 4th Romanian Army terpaksa cover sejauh 400km kedudukan mereka di antara Stalingrad dan Kaukasus. Hal ini menyebabkan kedudukan mereka sangat terdedah!

Namun, serangan di selatan berjaya dipatahkan apabila Paulus menghantar tentera simpanan 29th Panzergrenadier Division untuk membantu 3rd Romanian Army. Divisyen ini berjaya mematahkan beberapa serangan yang dibuat oleh tentera Soviet sehingga mereka tidak berjaya untuk memecah kebuntuan seperti yang dilakukan oleh tentera Soviet di utara.

Sungguhpun begitu, situasi di utara sangatlah teruk sehinggakan 3rd dan 4th Romanian Army bersandar diantara satu sama lain di bandar Kalach (bandar sebelum Stalingrad). Pada 23 November, bandar Kalach ditawan oleh tentera Soviet dan menyebabkan tentera Paulus di Stalingrad terperangkap daripada seluruh Army Group B.

Operasi Uranus merupakan satu kejayaan buat Soviet Union. Tatkala tentera Jerman memerlukan 4 bulan cuba untuk memerangkap tentera Soviet di Stalingrad, tentera Soviet hanya memerlukan 4 hari sahaja untuk memerangkap tentera Jerman di Stalingrad! 4 hari sahaja! Disebabkan ini Hitler menjadi sangat berang. Hampir semua panglima atasan dimaki oleh beliau. Selepas operasi ini, Hitler menyuruh Paulus dan 300,000 tenteranya (bersama-sama tentera Romania, Hungary dan Itali) untuk duduk diam dan berlawan berhabis-habisan sehingga ke titisan darah terakhir di Stalingrad.

Operasi Ribut Salji – Cubaan Hitler untuk menyelamatkan Paulus

Selepas Operasi Uranus, Paulus dan tenteranya terperangkap di dalam Stalingrad. Tanpa bekalan. Tanpa arah. Hitler segera mengarahkan pelan untuk menyelamatkan tenteranya di Stalingrad. Hitler berjanji kepada Paulus yang beliau akan menghantar pasukan menyelamat untuk bawa keluar Paulus dan tenteranya dari Stalingrad.

Sehubungan dengan itu, Hitler mengaktifkan satu lagi Army Group yang akan menjadi pasukan menyelamat. Army Group ini diletakkan di Sungai Don, di antara Army Group B di utara Sungai Don dan Army Group A di Kaukasus.

Namak umpulan ini dipanggil Army Group Don yang merangkumi 6th Army yang terperangkap di Stalingrad. 4th Panzer Army (Hoth), beberapa elemen tentera Romania dan Hungary yang hancur akibat serangan Operasi Uranus, serta 8th Italian Army yang lemah. Kekuatan Army Group Don tidak sampai 100,000 orang sahaja namun mempunyai 250 kereta kebal tambahan termasuk sejumlah kereta kebal berat yang menjadi lagenda iaitu kereta kebal Tiger.

Hitler meletakkan Field Marshal Erich von Manstein sebagai komander Army Group Don. Manstein merupakan seorang komander yang sangat berkaliber. Beliaulah yang merangka pelan Serangan keatas Perancis (1940). Beliau juga menjadi hero apabila berjaya menawan kubu kuat Soviet ketika Pengepungan Sevastopol (1941-1942) yang menyebabkan beliau dinaikkan pangkat kepada Field Marshal. Selepas itu, beliau menyelamatkan tentera Jerman daripada cubaan tentera Soviet untuk menyerang Leningrad pada Ogos 1942.

Manstein merupakan seorang yang genius dan Hitler amat meminati karekter yang diberikan oleh beliau. Manstein diberikan kepercayaan untuk menyelamatkan Paulus di Stalingrad. Kematian satu-satunya anak lelaki beliau membuatkan beliau bersemangat untuk menerima jawatan ini. Beliau mula merangka pelan bersama-sama Hitler berkenaan bagaimana untuk mengeluarkan Paulus daripada Stalingrad.

Selepas meneliti situasi sebenar keadaan di Stalingrad, beliau memberi idea kepada Hitler mengenai pelan Operasi Winter Storm (Ribut Salji). Army Group Don akan menyerang Sungai Don, kemudiannya bandar Kalach, kemudian terus ke Stalingrad, dimana Paulus berada.

Pada mulanya, Hitler menjanjikan tentera tambahan kepada Manstein daripada Perancis dan Manstein meletakkan 12 Disember sebagai tarikh serangan. Manstein juga mencadangkan bahawa Paulus supaya tidak berganjak kerana yakin bahawa bala tenteranya dapat menyelamatkan Paulus. Komander Turus Tentera Udara Jerman, Hermann Goering juga meyakinkan Hitler bahawa Paulus dan tenteranya mampu dibekalkan makanan, minuman dan kelengkapan secukupnya iaitu sebanyak 700 tan sehari.

Operasi Ribut Salji – Harapan Terakhir

Operasi Ribut Salji (Winter Storm) dilancarkan pada 12 Disember 1942, dengan menggunakan armada kereta kebal berat baru iaitu Panzerkampwagen VI, Tiger kearah tentera Soviet yang tampak tidak bersedia di sepanjang Sungai Don.

Sekali lagi, tentera Soviet gagal menjangkakan tarikh serangan tentera Jerman pimpinan Manstein dan terpaksa melupakan hasrat untuk melenyapkan tentera Paulus di Stalingrad. Stalin mengarahkan Zhukov menukar arah tentera Soviet daripada menyerang Stalingrad untuk bertahan daripada asakan Army Group Don pimpinan Manstein.

Namun begitu, tentera Soviet yang sangat banyak (1 juta orang Soviet vs 60,000 tentera Jerman) berjaya memberi titik noktah kepada serangan daripada Manstein. Tentera Jerman berjaya dihentikan di selatan bandar Kalach, lebih kurang 48km daripada Stalingrad pada 18 Disember.

Operasi Ribut Salji disabotaj apabila tentera Soviet pimpinan Zhukov melancarkan serangan terhadap Army Group Don di rusuk utara mereka. Manstein terpaksa berhenti seketika untuk mempertahankan rusuk beliau. Jika Manstein meneruskan misi menyelamat, risiko untuk mereka di cut-off oleh tentera Soviet adalah sangat tinggi dan ini akan membawa kepada kemusnahan tentera Jerman secara besar-besaran. Manstein mula menyedari bahawa operasi menyelamat ini adalah mustahil.

Pada ketika ini, Manstein mula merayu kepada Hitler agar tentera Paulus di Stalingrad untuk bergerak keluar kearah posisi tentera Jerman yang hanya 48km sahaja dari situ. Hitler enggan dan berkeras. Hitler berkata yang Manstein sudah berjanji bahawa tenteranya akan menyelamatkan Paulus di Stalingrad dan Goering akan memberikan bantuan bekalan udara yang mencukupi.

Realitinya, Manstein mengadu bahawa bantuan tentera yang dijanjikan Hitler daripada Perancis tidak lagi sampai dan beliau kini kekurangan tentera untuk meneruskan misi menyelamat. Tentera Udara Jerman pula gagal menghantar bekalan makanan yang dijanjikan kepada 300,000 orang yang terperangkap di Stalingrad. Paulus berkata, mereka hanya mempunyai bekalan minyak untuk mara sejauh 30km sahaja sedangkan tentera Jerman terdekat adalah sejauh 48km. Peluru juga sudah semakin nazak dan beliau terpaksa menjimatkan penggunaannya.

Manstein buntu. Hitler enggan. Paulus tidak mendapat lampu hijau untuk membuat ‘breakout’ untuk keluar daripada Stalingrad malah disuruhnya untuk duduk static di kota berkenaan. Akhirnya, pada 23 Disember, Manstein menghentikan Operasi Ribut Salji dan kembali semula kepada kedudukan asal di seberang Sungai Don. Betapa remuknya harapan-harapan Paulus dan 300,000 apabila mengetahui pasukan menyelamat yang akan menyelamatkan mereka di Stalingrad. Sebagai tanda menaikkan semangat Paulus, Hitler menganugerahkan pangkat kedua tertinggi tentera iaitu Colonel-General.

Situasi di Stalingrad.

Zhukov menghantar utusan kepada Paulus pada 7 Januari 1943 supaya beliau dan 6th Army yang terperangkap di Stalingrad untuk menyerah diri. Paulus, selepas mendapat mandate daripada Hitler, enggan untuk menyerah. Paulus diberitahu untuk terus berjuang supaya dapat mengalihkan fokus tentera Soviet kearah Stalingrad dan memberikan ruang kepada Army Group A untuk keluar daripada Kaukasus. “Setiap hari kamu bertahan lebih lama, kamu akan berjasa dalam membantu untuk menstabilkan tentera Jerman di barisan pertahanan di lain-lain tempat. Teruskanlah bertahan!”

Situasi Paulus di Stalingrad sangat kronik. Tenteranya ramai mati kesejukkan, kurang mendapat makanan dan menghadapi ketakutan yang sangat dahsyat. Tiada pilihan lain yang mampu dibuat oleh tentera Jerman yang terperangkap di situ melainkan menyerah diri. Zhukov menjanjikan bahawa tentera Jerman yang menyerah akan diberikan layanan yang baik, makanan yang cukup dan pakaian yang hangat.

Namun, Paulus sedar semua itu hanyalah propaganda belaka. Mana mungkin pihak Soviet akan melayan tentera Jerman sedemikian setelah apa yang mereka telah buat terhadap Soviet Union sebelum ini. Mengimbas kembali kesalahan tentera Jerman, mereka membunuh orang awam, melayan tawanan perang dengan teruk, membakar kampong-kampung dan menyembelih orang yahudi tidak kira wanita atau kanak-kanak. Apa akan adanya belas kasihan oleh pihak Soviet sekiranya mereka menyerah? Tidak!

Paulus berdegil. Beliau tidak mengendahkan terma dan syarat yang dikemukakan oleh orang-orang Komunis berkenaan. Tentera Jerman sudah tidak bermaya lagi. Pada 23 Januari 1943, Tentera Udara Jerman membuat perkhidmatan penerbangan terakhir keluar daripada Stalingrad. Itulah satu-satunya harapan bagi tentera Jerman untuk keluar daripada neraka berkenaan. Bagi tentera Jerman di Stalingrad, hanya kematian sahajalah yang mampu mengeluarkan mereka daripada kesengsaraan ini. Oleh hal yang demikian, masih ada ramai lagi tentera Jerman yang masih berkeras menangkis serangan tentera Soviet kerana takut jika ditangkap, mereka akan diseksa dengan kejam.

Jika sebelum ini, Paulus dan 6th Army menolak dan menghimpit tentera Soviet sehingga ke tebing Sungai Volga, kini giliran mereka pula yang ditolak dan dihimpit! Tentera Soviet melancarkan operasi pembersihan terakhir dengan melancarkan serangan keatas tentera Jerman di Stalingrad pada 10 Januari 1943.

Pada 22 Januari, Paulus menelefon Hitler untuk meminta kebenaran untuk mereka menyerah diri kepada pihak Soviet. Hitler melarang Paulus dan memberitahu bahawa tentera Jerman di Stalingrad sedang membuat pengorbanan paling besar dalam sejarah Jerman. Mereka akan menjadi hero yang paling agung dalam sejarah dunia moden dengan bertahan di Stalingrad sehingga ke titisan darah terakhir. Pada 24 Januari, Paulus menghantar satu lagi laporan; “18,000 orang yang cedera. Tiada ubat. Tiada bantuan. Mohon hantar bantuan segera”.

Pada 26 Januari, 6th Army pimpinan Paulus terpisah kepada dua selepas serangan oleh tentera Soviet; bahagian utara dan bahagian selatan. Paulus berada di selatan. Ketika ini, jumlah orang sakit meningkat kepada 60,000 orang. Hitler masih lagi enggan memberi kebenaran kepada Paulus untuk menyerah diri. Paulus menurut perintah Hitler.

Pada 30 Januari 1943, keadaan semakin terdesak, sangat terdesak. Apa yang tinggal untuk tentera Jerman di Stalingrad? Berlawan sehingga ke titisan darah terakhir? Melihat orang yang cedera menderita tanpa ubat-ubatan? Atau menyerah diri? Paulus kini pasrah. Sekali lagi beliau meminta kebenaran untuk menyerah. Kali ini, Hitler menghantar berita yang ‘gembira’ kepada 6th Army di Stalingrad. Lebih 20 orang komander tentera akan dinaikkan pangkat diatas perkhidmatan yang jitu mereka kepada negara. Ini merupakan mesej terakhir oleh Hitler kepada 6th Army di Stalingrad.

Tentera Jerman menyerah

Pada pukul 7 pagi, 30 Januari 1943, Friedrich Paulus, komander 6th Army di Stalingrad dianugerahkan pangkat Field Marshal oleh Adolf Hitler. Paulus tergamam. Pelbagai persoalan bermain difikirannya. Adakah ini jenaka? Kenapa Hitler menyeksa mereka di situ? Dimana bantuan yang dijanjikan? Adakah ini merupakan peperangan yang sia-sia? Paulus dan seluruh 6th Army di Stalingrad seperti diludah.

Kenaikkan pangkat Paulus kepada Field Marshal membawa mesej yang jelas. Paulus perlu mati. Beliau dilarang untuk menyerah diri. Tidak pernah dalam sejarah tentera Jerman, seorang pegawai berpangkat Field Marshal menyerah diri kepada pihak musuh. Hitler mengharapkan Paulus supaya membunuh diri agar kematiannya dianggap sebagai hero. Paulus, seorang yang kuat beragama Roman Katolik berkata kepada pegawai kanannya “Aku tidak akan membunuh diri untuk

Pada pukul 8 pagi, Paulus dikejutkan apabila diberitahu bahawa delegasi daripada pihak Soviet telah berada di pintu depan HQ beliau. Paulus mengarahkan Ketua Staf 6th Army, Lt. Gen. Arthur Schmidt untuk melayan mereka. Delegasi Soviet memberitahu mereka bahawa mereka semua kini berada dalam tawanan mereka. Paulus berkata bahawa beliau tidak menyerah, tetapi ‘ditawan secara mengejut’.

Pada pukul 9 pagi, Paulus dan seluruh staf di HQ 6th Army ditahan dan dibawa ke bilik operasi tentera Soviet untuk di soal siasat. Ketika diarahkan untuk menandatangani surat peletakkan senjata, Paulus enggan. Oleh hal yang demikian, pertempuran masih lagi berlaku di lain-lain kawasan di Stalingrad utara dimana mereka menyerah kalah pada dua hari kemudian.

Kesimpulan Stalingrad

Pada 2 Februari 1942, 6th Army dan 100,000 orang tentera yg masih hidup menyerah kalah di Stalingrad. Pelbagai rekod yang dapat dipecahkan dalam pertempuran ini. Pertempuran ini menjadikan 6th Army merupakan tentera medan pertama tentera Jerman yang menyerah kalah kepada musuh. Komander mereka, Friedrich Paulus merupakan Field Marshal pertama yang menjadi tawanan musuh dalam sejarah. Pertempuran ini merupakan kempen pertempuran solo yang paling berdarah salam sejarah dunia. Lebih 1 juta nyawa terkorban didalam satu tempat sahaja.

Dengan berakhirnya pertempuran ini, maka berakhirlah kudrat tentera Jerman untuk melancarkan ofensif berskala besar buat selama-lamanya. Selepas Stalingrad, tentera Hitler mula berundur, sedikit demi sedikit. Nazi Jerman sejak itu bertukar kepada posisi pertahanan. Kini, Hitler tepaksa membahagikan tenteranya kepada dua; Tentera di Timur menentang Soviet Union. Manakala Tentera di Barat menentang Amerika Syarikat dan British.

Tentera Soviet kehilangan 1,129,169 orang ketika pertempuran ini manakala Jerman kehilangan 868,374. Tentera Soviet 2,279 pesawat udara, 4,431 kereta kebal dan 15,728 meriam pelbagai jenis. Manakala tentera Jerman kehilangan 900 pesawat, 1,500 kereta kebal dan 5,763 meriam pelbagai jenis. Walaupun begitu, Jerman mempunyai kesukaran untuk menggantikan aset-aset yang hilang berbanding Soviet kerana Soviet Union mempunyai beberapa bandar industri yang lain berbanding Jerman yang sering diganggu oleh pengeboman oleh pihak British dan Amerika Syarikat.

Nasib tentera-tentera yang menyerah kalah di Stalingrad sangatlah malang. Daripada 100,000 yang ditawan ketika di Stalingrad, hanya 3,000 orang sahaja yang pulang selepas Perang Dunia Kedua. Sejarah tidak boleh mengasihani nasib tentera Nazi ini. Memang benar, teruk mereka dihukum di Stalingrad namun harus diingat siapa yang melancarkan pertempuran ini? Siapa yang membunuh berjuta-juta wanita dan kanak-kanak yahudi ketika operasi ini berlangsung? Siapa yang mengebom Stalingrad sehingga bandar tersebut hanya tinggal rangka sahaja?

Selepas pertempuran ini, populariti Stalin meningkat secara mendadak. Beliau diangkat sebagai hero kerana berjaya menoktahkan serangan tentera Hitler ini. Parlimen Soviet membuat keputusan untuk menaikkan pangkat Stalin kepada Marshal of Soviet Union pada Mac 1943, pangkat paling tinggi dalam angkatan tentera Soviet. Sebelum itu, disebabkan kejayaan dan idea yang bernas ketika pertempuran Stalingrad berlangsung, ramai komander dinaikkan pangkat dan diberi penghargaan. Antaranya Georgy Zhukov dinaikkan pangkat kepada Marshal of Soviet Union pada Januari 1943. Vasily Chuikov, dinaikkan kepada General. Menteri Pertahanan, Aleksander Vasilevsky juga dinaikkan pangkat kepada Marshal of Soviet Union.

Berita kemenangan tentera Soviet terhadap tentera Nazi Jerman selepas Pertempuran Stalingrad tersebar luas di seluruh dunia. Ia menjadi harapan kepada seluruh dunia bahawa Hitler mampu dihentikan. Presiden Roosevelt mengucapkan tahniah kepada Stalin diatas kemenangan tersebut. Raja England, Raja George VI menganugerahkan Stalingrad pedang diraja yang diberi nama ‘Sword of Stalingrad’ selepas kejayaan orang Rusia berhempas pulas mengalahkan penjajah Nazi. Dengan berakhirnya, pertempuran ini pihak Berikat yakin bahawa Hitler mampu dikalahkan dan Soviet yakin yang mereka dapat membalas dendam diatas pembelotan Hitler di masa akan datang.

Rujukan


Pokok Tertua Di United Kingdom Terancam Akibat Pelancong Tidak Bertanggungjawab

Rantingnya
dicabut, dahannya dipotong dan kulit kayunya dikopak untuk dibawa pulang
sebagai cenderamata dan tanda kenang-kenangan – itulah kesengsaraan yang dialami
oleh sebatang pokok yew berusia antara 3000-5000 tahun di Scotland angkara
perbuatan tidak bertanggungjawab pelancong-pelancong yang melawat pokok
berkenaan.

Tindakan-tindakan
tersebut dikecam oleh kebanyakan media antarabangsa yang membuat liputan
sekitar hujung bulan Mei lalu. Mana tidaknya? Perbuatan tersebut mengakibatkan
pokok yang dikenali sebagai Fortingall Yew ini dijangka ‘mati’ dalam tempoh 50
hingga 300 tahun akan datang.

NILAI
KHAZANAH POKOK FORTINGALL YEW

Terletak di
dalam perkarangan Fortingall Churchyard, Glenlyon Estate, Perthshire, usia
pokok Fertingall Yew dianggarkan antara 3000 – 5000 tahun sekaligus
meraihkannya status sebagai pokok paling tua yang masih hidup di United
Kingdom, dan berkemungkinan juga di seluruh Eropah. Jika dilihat daripada angka
umurnya, pokok ini berkemungkinan telah pun hidup dan tumbuh membesar sekitar
masa Piramid Agung Giza (2580-2560SM) dan binaan ajaib Stonehenge (3001SM) didirikan
sebagaimana yang ditulis di dalam blog rasmi Royal Botanic Garden of Edinburgh.

Menyebut tentang
kepentingan pokok ini, Catherine Lloyd, penyelaras Tayside Biodiversity
Community Partnership berkata, “Dengan melihat pokok ini, kita pasti akan
mengenang betapa ia telah berdiri di situ selama paling kurang 3000 tahun, jauh
sebelum Rom memasuki Scotland.”

Bahkan Ashley
Cowie di dalam Ancient Origins turut menyatakan bahawa selama hampir dua abad
lamanya, pokok ini menjadi tumpuan penganut agama Kristian yang memandang pokok
ini sebagai mercu tanda agama tersebut. Menurutnya, pokok ini pernah menjadi
tempat berteduh kepada Pontius Pilate semasa beliau sedang dilahirkan di
kampung berkenaan. Pilate juga sempat bermain-main di bawah pokok ini semasa
usia kecilnya sebelum tumbuh mendewasa dan terlibat dalam penyaliban menyalib
Jesus Christ.

Walaupun naratif
ini mungkin palsu (hoax) sebagaimana yang didakwa oleh Sir Donald
Currie, saudagar kaya yang membeli Glenlyon Estate pada tahun 1885M, namun
wujudnya kepercayaan seperti itu mengisyaratkan bahawa pokok ini amat dihormati
dan dipandang tinggi.

LAYANAN
BURUK TERHADAP WARISAN ALAM INI

Pokok Fortingall
Yew yang kini bersaiz sekurang-kurangnya 52 kaki lebar dan 23 kaki tinggi telah
pun dipagari dengan tembok batu dan besi yang tinggi sejak zaman Victoria lagi
(pertengahan abad ke-19M). Namun, kewujudan tembok pelindung tersebut tidak
memaksudkan bahawa pokok ini bebas daripada anasir-anasir tidak
bertanggungjawab.

Neil Hooper,
individu yang menggalas tugas menjaga pokok tersebut memaklumkan bahawa para
pelancong yang melawat Pokok Fortingall Yew ini seringkali bertindak memotong
dahan, mencabut ranting dan mengkopakkan kulit kayu untuk dijadikan sebagai
cenderamata dan tanda kenang-kenangan.

Lebih daripada
itu, ada juga yang memanjat tembok yang memagari pokok berkenaan dengan tujuan
untuk menggantungkan kalung dan riben pada dahannya. Tindakan tersebut mencapai
tahap melampau dan ekstrim hinggakan plak logam yang dipasang oleh pihak
berautoriti sebagai papan tanda bagi pokok terbabit habis terjatuh.

Menurut Neil
Hooper, tindakan-tindakan seperti ini boleh menjejaskan keadaan pokok tersebut
secara fizikal. Catherine Lloyd juga tidak menafikan hakikat itu. Ujarnya,
“mereka (para pelancong) menyerang pokok ini dan ia (Fortingall Yew) sengsara
akibat perbuatan tersebut. Kami tidak tahu apakah tindakan-tindakan kasar
sebegitu merupakan punca merudumnya tahap kesihatan pokok ini.”

Tambah Lloyd
lagi, layanan kasar yang diberikan oleh para pelancong terbabit bukanlah yang
terburuk pernah diterima oleh pokok Fortingall Yew. Terdapat catatan sejarah
yang menyebutkan bahawa pada suatu masa dahulu, sebuah perayaan unggun api
pernah diadakan di bawah pokok tersebut. Dalam kes lain pada abad ke-19M,
kulit-kulit kayunya dicabut dengan tujuan untuk menghasilkan cawan. “Manusia
telah melayan pokok itu dengan buruk sejak berkurun-kurun lamanya,” keluh
Lloyd.

POKOK
FORTINGALL YEW YANG SUDAH UZUR

Berikutan
keadaan kesihatan pokok ini yang semakin memburuk, Catherine Lloyd berkata,
“Pada suatu hari nanti, pokok yew dari zaman purba ini akan tersungkur
menyembah bumi dan hal itu mungkin akan berlaku dalam masa 50 atau 300 tahun
akan datang.”

Jika dilihat
pada gambar, pembaca dapat melihat bahawa batang pokok yew ini tumbuh secara
terpisah. Bahkan pada empat tahun yang lepas, iaitu pada tahun 2015, para
saintis di Scotland mengumumkan bahawa pokok ini ‘mengalami perubahan jantina’.

Selama ini,
Fortingall Yew sedia maklum merupakan sebatang pokok berjantina jantan. Namun
pada tahun 2015, ia mengeluarkan buah beri – suatu ciri yang hanya berlaku pada
pokok yang berjantina betina. Lebih menghairankan, perubahan jantina ini hanya
berlaku pada sebahagian dahannya sahaja.

USAHA
PEMELIHARAAN DAN PEMULIHARAAN FORTINGALL YEW

Bertindak-balas
atas isu ini, sebuah projek bernama The Church Yew Tree dilancarkan dengan
kerjasama Royal Botanic Garden Edinburg. Projek ini ditubuhkan dengan tujuan
untuk mencambahkan lebih banyak anak pokok yang baru. Mereka turut menyasarkan
untuk mengedar dan menanam anak-anak pokok itu ke sekitar 20 buah perkarangan
gereja menjelang tahun 2020.

Sama-sama kita
berharap supaya usaha ini berjalan dengan lancar dan berhasil mencapai
tujuannya, memandangkan Fortingall Yew merupakan khazanah purba yang harus
dipelihara dan disayangi dengan sebaiknya.

SUMBER

Ashley Cowie.
(28 Mei 2019). Brainless Tourists Slaughter 5000-Year-Old Sacred Scottish Tree.
Ancient Origins.
https://www.ancient-origins.net/news-history-archaeology/fortingall-yew-0011980

Jimmy Nsubuga.
(28 Mei 2019). A 5000-year-old tree could die because tourists keep ripping off
its branches. Metro.Co.UK.
https://metro.co.uk/2019/05/28/5000-year-old-tree-die-tourists-keep-ripping-off-branches-9708168/

Natasha Ishak.
(25 Jun 2019). Handsy Tourists Are Destroying The Oldest Tree In The U.K. And
Potentially All Of Europe. All That Interesting.
https://allthatsinteresting.com/fortingall-yew


Drama Mouse: Betul Ke Manusia Dilahirkan Dengan Gen Psikopat?

“Mereka kata, saya dilahirkan sebagai raksasa. Hari itu saya berdoa kepada Tuhan, agar saya tidak menjadi raksasa.” (Jung Jaehoon, 10 tahun).

Drama Mouse telah melabuhkan tirainya pada 19 Mei yang lalu, dengan pengakhiran yang cukup memuaskan hati semua penontonnya. Drama bergenre thriller, misteri dan sains fiksyen ini menampilkan pendokong utamanya, Lee Seunggi dan Lee Hee Joon yang memegang watak polis yang terlibat dalam misteri dan penyiasatan kes pemb*n*han bersiri. Ia bukanlah drama tipikal biasa dalam genre thriller kerana setiap episod mempunyai kesinambungan dengan episod-episod yang lain.

Malah, drama ini yang mempunyai 20 episod kesemuanya turut menyiarkan beberapa episod istimewa yang lain, iaitu Mouse: Restart yang memaparkan pembikinan pada bahagian pertama drama, Mouse: Predator I dan II yang memaparkan kisah khas daripada perspektif si pemb*n*h, Mouse: Theatrical yang mengumpulkan babak-babak penting menjadi versi filem serta Mouse: The Last, iaitu wawancara akhir bersama para pelakonnya.

Mouse adalah sebuah drama hasil tulisan Choi Ran, yang telah menulis drama Black dan God’s Gift: 14 Days yang mana kedua-duanya juga bergenre thriller dan misteri. Drama ini sebenarnya diinspirasikan daripada sebuah kisah benar yang berlaku di Incheon, Korea Selatan pada sekitar tahun 2017. Kisah pemb*n*han pelajar sekolah rendah di Incheon ini dilakukan oleh seorang remaja berusia 17 tahun bersama seorang lagi rakan komplotnya yang berusia 18 tahun. Mereka telah dituduh menculik dan memb*n*h seorang pelajar sekolah rendah berusia 8 tahun dan akhirnya dijatuhi h4kuman penjara 20 tahun.

Apa yang membuatkan orang awam terkejut serta marah daripada kes pemb*n*han ini adalah si pemb*n*h yang langsung tidak menunjukkan rasa bersalah dan menyesal walaupun telah dikenakan h4kuman. Ibu mangsa mahu agar si pemb*n*h ini turut merasai betapa sedih dan perit hidup mereka setelah peristiwa pemb*n*han anak perempuan mereka.

Choi Ran juga memperoleh idea untuk memaparkan sisi seorang pemb*n*h bersiri setelah mendengar kuliah daripada Dr Pyo Chang Won, seorang profiler jenayah terkenal di Korea Selatan. Dr Pyo sendiri telah membuat kemunculan khas dalam episod akhir drama ini dalam babaknya bersama Lee Seunggi.

Reviu ringkas

Pada bahagian awal drama ini, dengan latar masa sekitar tahun 1995, kita ditunjukkan dengan kisah seorang doktor pakar bedah otak bernama Han Seojun yang sebenarnya seorang pemb*n*h bersiri atau digelar sebagai Head Hunter. Di sebalik semua pemb*n*han yang dilakukannya, Han Seojun adalah seorang doktor yang berjaya dengan kehidupan normal serta mempunyai isteri yang akan melahirkan anak mereka tidak lama lagi. Dia ditangkap selepas seorang budak lelaki (Goo Moo Chi) yang terselamat mengecam wajahnya setelah keluarganya dib*nuh. Malah, isterinya  sendiri nampak bagaimana dia menyembunyikan bukti pemb*n*hannya pada malam tersebut.

Pada masa yang sama juga, pihak kerajaan mahu menguatkuasakan undang-undang untuk menggugurkan bayi dalam kandungan yang dikesan mempunyai DNA psikopat bagi mengelakkan kejadian pemb*n*han bersiri seperti yang dilakukan oleh Head Hunter. Pengesanan DNA pula akan dijalankan oleh seorang pakar genetik, Dr Daniel Lee, yang juga merupakan sahabat kepada Han Seojun sebelum dia ditangkap polis. Namun usul itu telah ditolak dalam undian yang dijalankan.

Isteri Han Seojun yang hamil telah menjalani sendiri ujian DNA untuk anaknya dan keputusan menunjukkan bahawa anaknya mempunyai DNA psikopat sepertimana bapanya. Isterinya begitu kecewa dan bertemu dengan seorang wanita hamil lain yang juga mempunyai nasib sepertinya. Tetapi wanita itu tidak mahu menggugurkan bayinya dan mahu dia hidup seperti manusia normal yang lain.

Itu hanyalah permulaan kisah, dan episod seterusnya memaparkan kehidupan tahun 2020 seorang pegawai polis muda bernama Jung Ba Reum (Lee Seunggi) yang baik hati dan sentiasa bersedia membantu para penduduk di kawasan Gudong. Wataknya digambarkan sebagai orang yang sedikit lurus, suka tersenyum dan disayangi ramai ibu di kawasan tersebut, termasuklah seorang nenek bersama cucu perempuannya, iaitu Bong Yi.  Dan, kita ditunjukkan juga watak seorang doktor muda, Sung Yohan (Kwon Hwawoon) yang dingin dan penuh misteri. Kedua-dua watak inilah yang menggerakkan jalan cerita keseluruhan Mouse, bersama watak Goo Moo Chi (Lee Hee Jun) iaitu budak yang menjadi saksi pemb*n*han keluarganya dan kini menjadi detektif, seorang penerbit rancangan televisyen, Choi Hong Ju (Kyung Soojin) dan Bong Yi (Park Juhyun), gadis muda yang turut menjadi mangsa setelah neneknya dib.n.h.

Kisah pemb*n*han bersiri bermula dengan kes b*n*h seorang jurulatih tinju, yang juga merupakan adik lelaki kepada salah seorang mangsa Head Hunter lebih 20 tahun yang lalu. Mangsa telah ditumbuk hingga patah tulang, dib4kar dan jarinya dipatahkan untuk dihalakan ke arah tanda salib di luar bangunan dia berada. Kes ini diikuti dengan beberapa kes lain sehinggalah si pemb*n*h memanggil Moo Chi untuk mencari jawapan tentang siapa dirinya dan motif dia memb*n*h kesemua mangsa.

Namun, ia membawa kepada satu lagi tragedi yang mana abang Moo Chi sendiri, seorang paderi telah dib*n*h kejam di dalam gereja, serta kehilangan misteri seorang budak lelaki yang turut diculik oleh si pemb*nuh. Suspek utama dikatakan Sung Yohan, dan ia akhirnya membawa kepada insiden Yohan menyerang Ba Reum dan Yohan sendiri ditemb4k oleh Moo Chi.

Babak kedua-dua Ba Reum dan Yohan yang cedera parah inilah yang membawa kepada kisah seterusnya tentang siapakah pemb4n4h yang sebenar, kaitan antara mereka berdua serta rahsia di sebalik kejadian pemb4n4han yang berlaku. Setiap satu daripada watak ini mempunyai rahsia mereka yang tersendiri, malah setiap episod dalam drama ini sebenarnya memberikan satu demi satu kepingan teka teki untuk kita selesaikan. Dan akhirnya, kepingan-kepingan ini bercantum dengan jawapan yang diperoleh dalam episod terakhir.

Kupasan isu dalam Mouse

Apa sebenarnya yang cuba dipaparkan dalam Mouse ini? Berbeza dengan drama thriller yang lain, Mouse cuba membincangkan beberapa isu penting, termasuklah elemen sains fiksyen yang ditunjukkan melalui ujian genetik DNA psikopat dan pembedahan otak yang penuh kontroversi. Selain daripada memaparkan sisi kecelaruan identiti seorang pemb.n.h, penulis Mouse juga mahu meletakkan isu penyesalan sebagai tunjang utama kepada kisah ini. Ia adalah bertitik tolak daripada kisah benar di Incheon dan bagaimana pesalah tersebut yang enggan menunjukkan penyesalan meskipun telah dijatuhkan huk4man atas perbuatannya.

Gen psikopat

Ramai pakar berpendapat bahawa idea ‘gen penjen4yah’ ini adalah sesuatu yang tidak masuk akal, namun mereka tidak menolak adanya kemungkinan kelakuan psikopat seseorang itu berpunca daripada genetiknya. Dalam hal ini, kajian berkaitan genetik tingkahlaku ini adalah sesuatu yang kontroversi bukan hanya kerana perselisihan dari sudut sains, malah implikasinya terhadap sosial dan undang-undang.

Kisah ini ada kaitannya dengan satu insiden di Itali pada tahun 2009, di mana mahkamah rayuan Itali telah mengurangkan hukuman selama satu tahun ke atas pemb4n4h yang telah dijatuhkan hukuman, dengan alasan bahawa dia mempunyai gen versi MAOA (monoamine oxidase-A) yang dikaitkan dengan tingkahlaku gan4s. Ia menjadi kontroversi kerana faktor genetik telah diambil kira untuk meringankan hukuman pesalah dan seterusnya menimbulkan kerisauan komuniti kerana para pesalah ini akan kekal berada dalam masyarakat dan mungkin mengulangi perbuatan mereka.

Inilah isu yang cuba dipaparkan dalam Mouse apabila pihak kerajaan cuba menguatkuasakan undang-undang pengguguran bayi yang dikesan dengan gen penjenayah. Walaupun pada awal drama undang-undang ini telah ditolak, namun dalam episod akhir, ia akhirnya diterima hasil undian daripada masyarakat. Ia suatu isu kontroversi yang seolah-olah mahu menghapuskan bayi yang dikesan dengan gen penjenayah tanpa memberi peluang untuk mereka membesar dan menerima didikan secara semulajadi walaupun dengan gen yang berbeza.

Fractured identity syndrome

Sejak bertahun-tahun lamanya, pakar krimininologi membuat kajian tentang apakah yang menjadi pendorong utama lalu menyebabkan seseorang itu berkecenderungan untuk memb4n4h. Dalam drama Mouse ini, Jaehoon digambarkan sebagai seorang budak yang sering ditakuti oleh kawan-kawan sebayanya kerana sikapnya yang berbeza daripada kanak-kanak lain. Ini kerana sejak kecil dia diberitahu bahawa dia lain daripada yang lain dan tidak sama seperti orang normal.

Kesan pandangan orang sekeliling serta ibu bapanya sendiri menjadikan Jaehoon benci dengan semua orang. Sikapnya yang pelik juga semakin ketara iaitu memb4nuh haiwan dan mencederakan diri sendiri kerana tidak tahan dengan pandangan orang sekeliling. Selepas insiden yang menyebabkan seluruh keluarganya dib4n4h, Jaehoon menulis di dalam diarinya bahawa dia ingin menjadi budak yang paling baik dan menukar namanya sendiri.

Melihat kepada situasi Jaehoon dalam drama ini, perubahan ini adalah permulaan yang kepada fractured identity yang dialaminya. Keretakan dalam identiti. Berdasarkan kajian, pada awal usia perkembangan seseorang yang mempunyai kecenderungan untuk memb4n4h ini, mereka sama seperti orang normal yang lain. Apa yang berlaku, kebiasaannya, apabila mereka semakin meningkat remaja, terdapat insiden sosial atau siri kejadian lain yang mungkin mengubah atau meretakkan (fracturing) identiti mereka.

Istilah ‘retak’ (fracture) itu sendiri bukanlah bermaksud kepelbagaian identiti (multiple personalities), tetapi fracture merujuk kepada pecahan kecil dalam personaliti. Ia bermakna identiti asalnya masih wujud, namun ada pecahan kecil dalam identiti tersebut yang turut menguasai mereka. Paling utama, pecahan ini sebenarnya tidak dapat dilihat oleh orang lain, dan hanya dirasai serta diketahui oleh diri mereka sendiri sahaja. Dalam dunia luar, mereka adalah orang normal yang bekerja dan mempunyai kehidupan seperti biasa. Seperti mana yang dikatakan oleh Ted Bundy, “sebahagian daripada diri saya sentiasa tersembunyi,” dan dia merupakan contoh seorang pemb4n4h bersiri yang mengalami fractured identity ini.

Dalam drama Mouse, Jaehoon telah mengubah nama dan identitinya kepada Ba Reum dan membesar menjadi lelaki yang baik hati pada luarannya meskipun masih lagi berkecenderungan untuk memb44uh (ditunjukkan dengan dirinya yang memb4n4h haiwan sebelum menjadi pemb4n4h bersiri). Seperti mana ciri seorang psikopat, Jaehoon/ Ba Reum juga kurang empati serta tidak tahu untuk merasai kesedihan dan ketakutan, dan apa yang dilakukannya untuk menunjukkan perasaan itu hanyalah meniru apa yang dilihat di sekelilingnya.

Penyesalan dan kemaafan

Tunjang utama dalam drama ini adalah bagaimana penulisnya menterjemahkan sisi pemb*n*h kej4m yang berubah menjadi manusia baru setelah menjalani pembedahan pemindahan otak yang penuh kontroversi. Secara realitinya, pembedahan ini sebenarnya tidak diterima dari segi perubatan dan moral.

Akibat pembedahan yang dilaluinya, dia melupakan sisi personalitinya yang jah4t, dan percaya bahawa dirinya adalah baik sepertimana cebisan memori yang masih ada dalam ingatannya. Apabila ingatannya kembali, penyesalan dan rasa bersalah yang dialaminya bukan kepalang. Malah, Ba Reum berkali-kali cuba untuk memb4n4h diri kerana tidak sanggup menanggung rasa bersalah yang dihadapinya, terutamanya terhadap orang-orang yang menyayangi dia seperti Moo Chi dan Bong Yi.

Dalam hal ini, kita mungkin tertanya-tanya bagaimana seorang psikopat yang asalnya tidak mempunyai empati, sedih dan marah boleh mengalami amukan emosi sebegitu setelah ingatannya kembali? Penulisnya di sini mahu menunjukkan bahawa terdapat pelbagai jalan untuk seseorang merasa insaf serta menyesal. Apa yang penting selain daripada hukuman undang-undang yang dijatuhkan terhadap seseorang penjen4yah, adalah rasa penyesalan dari hati mereka. Menyesal, taubat dan berjanji untuk tidak mengulanginya. Seperti mana yang disebut oleh Goo Moo Chi dalam babak-babak terakhir drama ini:

“Ada seorang raksasa yang tidak dapat diselamatkan. Tetapi, Tuhan telah menganugerahkan dia dengan perasaan. Dan akhirnya, dia meninggal dalam kesakitan dan penuh penderitaan setelah bertaubat atas semua kesalahannya. Adakah Tuhan mahu menghukumnya? Atau mahu menyelamatkannya?”

Jung Ba Reum juga telah menyerah diri kepada pihak polis, tidak membuat rayuan untuk hukuman yang dikenakan ke atasnya dan memohon maaf kepada keluarga mangsa. Mungkin, inilah yang ingin dizahirkan oleh penulis kesan daripada kisah benar di Incheon, gambaran seorang penjenayah yang benar-benar bertaubat atas perbuatannya.

Bagi pihak keluarga mangsa b4n4h, seperti watak Moo Chi dan Bong Yi, ia bukanlah sesuatu yang mudah untuk menerima permohonan maaf daripada orang yang telah memb4n4h ahli keluarga mereka. Namun, seperti paparan watak seorang ibu dalam drama ini, mereka sebagai mangsa perlu melepaskan rasa marah agar tidak selamanya terbelenggu dengan dendam. Memaafkan dan menerima ketentuan takdir. Agar hidup boleh menjadi tenang semula.

Kesimpulan

Secara peribadinya, drama Mouse ini merupakan antara drama thriller terbaik, dan sebaris dengan drama thriller terkenal yang lain seperti Tunnel, Signal dan Voice. Sisi hitam seorang penjen4yah, nilai kemanusiaan serta elemen sains fiksyen diadun dengan baik dan seterusnya berjaya menjentik hati penonton.

Lee Seunggi yang pertama kalinya membawakan watak antagonis, cemerlang sebagai Jung Ba Reum yang kej4m sebagai pemb4nuh bersiri dan kemudiannya berubah menjadi seorang yang penuh emosi setelah mengalami kecederaan. Malah, kemunculan Kwon Hwawoon sebagai Sung Yohan juga mencuri tumpuan dengan watak seorang doktor yang dingin dan penuh misteri.

Bagaimana pengakhiran drama ini? Sejujurnya, sebagai penonton, aku rasa, ini adalah penamat terbaik bagi sebuah drama thriller. Sisi penyesalan, taubat dan kemaafan yang diterima oleh si penjenayah pada hujung nyawanya merupakan fokus utama yang ingin disampaikan oleh penulis buat para penonton.

Malah, pada babak terakhir drama ini, apabila Ba Reum memasuki gereja dan melihat kembali dirinya yang masih kanak-kanak, ia adalah momen penting yang menunjukkan bagaimana dia ingin berdamai dengan dirinya sendiri. Hidupnya tidak sama seperti manusia lain, dia membenci orang sekeliling, dan pernah berdoa agar tidak menjadi raksasa jahat yang memusnahkan. Dan, di akhirnya, Tuhan telah menjawab doanya. Benarlah, pintu untuk bertaubat sentiasa terbuka, selagi manusia masih bernyawa. Berpulang dengan tenang Jung Ba Reum.

“Tuhan mendengar doa-doa kita. Awak bukan lagi seorang raksasa.” (Jung Jaehoon/Jung Ba Reum, 26 tahun).

RUJUKAN:

Holmes, S. T., Tewksbury, R., & Holmes, R. M. (1999). Fractured Identity Syndrome : A new theory of serial m.rd.r. Journal of Contemporary Criminal Justice, 15(3), 262–272.

Hunter, P. (2010). The psycho gene. EMBO Reports, 11(9), 667–669.

James, V. (2019). Denying the Darkness: Exploring the Discourses of Neutralization of Bundy, Gacy, and Dahmer. Societies, 9(2), 46. https://doi.org/10.3390/soc9020046